
GOD. I 


U ZAGREBU, 27. VELJAČE 1923. 


BROJ 9. 


MATIJI GUBCU, 

HRVATSKOM HEROJU 

(O TRISTAPEDESETOJ GODIŠNJICI NJEGOVE MUČENIČKE SMRTI.) 


N A granitnoj hridi 

Čovječanskih prava, 

Ko gorostas silni 
Ponosno se digo, 

Vitlajući snažno 
Barjak bojnih slava, 

Na osvetu čitav 
Narod je podigo. 

»Za slobodu zlatnu i zator tirana!« 
Orila se jeka mrtvih naših gora, 

Vrh dolina cvjetnih, brda i poljana, 
Nav’ještajuć rodu, da mu sviće zora. 

I on stupi prvi 
Sred gomile svijeta 
Oružana srpom, 

Koljem i handžarom, 

Dok na njega srnu 
Tuđa sila kleta, 

Da s užasa kruta 
I Zemlja protrnu. 

I proteče krvca, sveta krvca vrela 
S mučeničkih grudi hrvatskoga roda, 
A1 krv nije svela i još se rumeni: 

Iz nje niče rodu zlaćena sloboda. 


Uzvitla se barjak 
Slobode visoko, 

A1 ga kleta sila 
Na zemlju obori 
I snjom klone Gubec, 

Klone sivi soko, 

A1 mu plamen srca 
Još u rodu — gori . . . 

Na tronošcu junak zažarenom stade, 

Usijani vijenac čelo Mu izgara, 

A1 s lomače krute, ko sa sv’jetlog trona, 
Hrvatskome rodu jošte progovara. 

Progovara glasom 
Proročanskih snova : 

»Čuvaj, rode, grudu 
»Rođenu i svetu 
»Natopljenu krvlju 
»Tolikih sinova, 

»Ne daj preko praga 
»Dušmaninu kletu ! 

»Budi svoj na svome na zator tirana, 
»Uzvitlaj visoko zastavu slobode, 

Jer gle zora boljih i sretnijih dana, 
»Osviće i tebi, mučenički rode. 

Stj. Ilijić, 


RASTANAK 

K AO paž do nogu Kraljice svoje ležim Ko rob pred strogim Gospodarom svojim 

i s puno čežnje tek pogledom pitam : ja drhćući stojim i nečujno sapcem: 

»Zašto me mučiš ?« » Još Te uvi > ek v0 J im!<< 

Kao velik grješnik pred Oltarom klečim 
Za ljubavlju Tvojom očajnički vapim : 

»Vrati mi je, vrati!« 

Zvonimir Unukić. 

Broj 9. 


BRAK MALE RA 

ROMAN IZ OBIČNOG ŽIVOTA U VELIKO DOBA. 
Napisao SLAVKO JEŽIĆ. 


6 . 

PRIČA O PJESNIKU, KOJI JE TRAŽIO SREĆU. 

» . . . Ljubavi moja, željo moja nedostižna !« . .. 

Nagnut nad stolom, uz malenu svjetiljku, uža¬ 
renih lica i sjajnih očiju, pjesnik je pjevao pjesmu 
čežnje i ljubavi. U zvonkim se stihovima čuo i žu- 
bor potočića i pjesma slavuja, osjećao se miris 
gorske šume i dašak proljetnog vjetra, vidjela se 
skromna potočnica i ponosna magnolia, srebrila 
se sjajna mjesečina i zlatilo se žarko sunce — drh¬ 
talo je zaljubljeno srce i treptila bolna, čeznutlji¬ 
va duša. 

A kad je prelijepa pjesma bila gotova, kanula 
je pjesniku suza na papir, i suza je bila ljepša nego 
pjesma. 

Onda je odnio pjesmu N j o j z i. Bojao se jako, 
jer dosad joj se nijedna pjesma nije toliko svidjela, 
da bi mu poklonila ljubav. On joj je u pjesmama 
uvijek pružao samo srce svoje, no ona je htjela 
njegovu slavu. A On je mislio, da će mu te pje¬ 
smice, koje su bile krv njegove krvi, donijeti slavu. 
Ali uzalud se lomilo srce pjesnikovo, ljudi su pre¬ 
zirali bol, smijali mu se, i slave nije bilo. 

Kad je pjesnik donio pjesmu Njojzi, Ona je osje¬ 
tila suzu, koja je rodila pjesmu, i suzu, što se iz 
pjesme rodila — i bilo joj je drago. Obradovala se 
i dala je pjesniku cjelov. 

Prvi je puta osjetio cjelov žene. Cjelov, kome ne¬ 
ma kraja, u kome titraju svi nervi tijela i svi tr¬ 
zaji duše; gdje se predaje jedno tijelo drugomu, 
gdje se pretače jedna duša u drugu; razum staje 
i gubi se svijest, a ostaje samo veliki, duboki osje¬ 
ćaj ljubavi. 

Pričinilo mu se, da sada istom znade, što je lju¬ 
bav, i sve, što je dosad napisao, učinilo mu se blije¬ 
dim prema osjećaju, koji mu se uzbudio u duši. 
Zaista, ljudi su imali pravo, što su se smijali njego¬ 
vim pjesmama. Nijesu mnogo vrijedile, sada će on 
tek da ih stvori, što će vrijediti. 

Opet je sio i mislio o Njenom cjelovu, i želio, 
da joj u pjesmi pokaže, kakav je velik bio njegov 
osjećaj. I riječi su padale na papir, ali sve te rije¬ 
či bile su bez snage. Ništa nije bilo tako veliko i 
jako kao njegova ljubav, i nijedna mu se pjesma 
nije svidjela. Pisao bi i napisano opet raskidao, i 
opet bi pisao i opet kidao. Bio je jako nesretan. 

Nujan i pokunjen došao je drugog dana k Njoj . . . 
Ona je čekala pjesmu. Pjesmu, koja bi nadmašila 


sve pređašnje, pjesmu najveće ljubavi, pjesmu nad 
pjesmama. .. 

A pjesme nije bilo. On bi joj rado kazao, kako 
je njegova ljubav veća, nego ikada, da je veća od 
riječi, jer nadmašuje shvaćanje ljudsko. Ali On nije 
znao govoriti, nego u pjesmi, a pjesme nije bilo. 
Ona je čekala na pjesmu, da vidi, što njezina lju¬ 
bav za Njega znači; željela je pjesmu, jer ona mu 
je imala da donese slavu — a pjesme nije bilo. 

Zato ga je hladno odbila. 

Pjesnik je stisnuo zube od boli i otišao kući. 
Tamo je spalio sve pjesme svoje, izvadio je srce 
svoje i spalio ga skupa s pjesmama. I gle ! Suze je 
ronio, dok su pjesme gorjele, a kad je gorjelo srce, 
suza više nije bilo ! 

Onda je pokupio pepeo svojih pjesama i srca 
svoga i zakopao ga u vrtu kraj kućice. 

Zatim je pošao u svijet, da traži Slavu. A sad 
mu je bilo lako, kad nije srca imao. Nije osjećao 
boli niti samilosti, — u njemu je jedino gorjela ne- 
utaživa čežnja, da se vine do zvijezda, da zasja nji¬ 
hovim sjajem. Vjerovao je, da će onda biti sretan, 
kad bude kod zvijezda slušao uzdahe zaljubljenih 
srdaca, smiješio im se s visoka i podrugljivo, i pri¬ 
povijedao njihove uzdisaje dalje u vječni, beskraj¬ 
ni svemir. A njegovo srce ne će uzdrhtati, jer ga 
je iščupao iz grudiju i zakopao tamo dolje, daleko, 
u starom vrtiću — On će biti uzvišen nad sve čo¬ 
vječje i pripadat će nebesima. Ne, njegovo srce ne 
će više trpjeti boli, koje se toliko bojao, jer bol 
je najveći neprijatelj sreće — i zato se žurio 
k zvijezdama . . . 

A put do zvijezda je dalek. Žurno se penjao uz 
brijeg i čvrsto je vjerovao, da će tamo na vrhun¬ 
cu među zvijezdama, ugledati Slavu. Tamo po¬ 
činje sreća, tamo prestaje bol. Tamo će zauvijek 
uteći ovoj dolini suza — bit će visoko i bit će ve¬ 
lik. Onda će ga 0 n a ljubiti. 

Išao je, i bilo mu lako. Prije, dok je srca imao, 
i mrav bi mu se bio ražalio, na kog bi iz neopreza 
stao, a sad je nemilosno gurnuo i čovjeka u bezdno, 
ako mu je sprečavao prelaz preko brvi. I puno je 
lešina ležalo podno njegovih nogu, kad se uspeo na 
vrhunac brijega, gdje ga je, okružena treptavim 
zvijezdama, čekala Slava. 

Došavši gore On joj se pokloni, a ona ga zao- 
grnu grimiznim plaštem, ovjenča zlatnim vijencem 
i posadi ga na biserima i draguljima optočeno pri¬ 
jestolje. Sunce je lomilo svoje zrake na njegovu 

vijencu, koji se raskošno krijesio i mogao se vidjeti 
iz silnih daljina. Bio je moćan i slavan; svi su ljudi 
dolazili, da ga vide, da mu se poklone, i svi su mu 
se divili. Svi su bili strašno mali i podli, svi su ga 
hvalili, svi su se natjecali za njegovu milost. 

Ali On ih nije vidio. Njegovo je oko iskalo samo 
N j u, zbog koje je težio za Slavom. A Ona je, 
čuvši što ljudi govore o Njemu, došla je i stajala je 
podno brijega, a oči su joj sjale. Sjale su od sreće 
i milja, jer njezin je san bio ispunjen. Kad ju je On 
očima našao, zapovjedio je ljudima, da je smjesta 
dovede k njemu. A oni pohrliše kao divlji, da ispu¬ 
ne njegovu zapovijed i polomiše si noge. I brat je 
žabo nož u grlo bratu, štono je prije stigao do Nje, 
jer mu je bio zavidan za milost, koju bi stekao, da 
je dovede k Njemu. I ubivši brata prihvati je i na 
rukama ponese do Njega, na vrhunac brijega. A 
Ona nije znala, da je nose bratoubilačke ruke, Ona 
nije ništa drugo znala ni osjećala, jer ona je vidjela 
samo Njega. 

I kad ju je bratoubica položio pred Njegove no¬ 
ge, nije On vidio, da su je krvave ruke nosile, jer 
On nije vidio ništa drugo, nego samo Nju. 

Tada ustane s prijestolja, pokloni se pred Njom 
i poljubi joj ruke. Zatim posadi Nju na svoje mje¬ 
sto, ogrne je svojim plaštem, skine zlatni vijenac 
s glave i ovjenča njime plave Njene kose. A sun¬ 
čane se zrake lomile i ljeskale na vijencu i lahor 
se sigrao Njenim uvojcima. Bila je divna. 

On je kleknuo pred Njom na koljena i gledao 
joj plave oči, i nije vidio ni zlatnog vijenca slave, 
ni kovrčavih pramova, ni drhtavih usana — ne, on 
je gledao samo sjajne Njene oči i iskao u njima 
Ljubav. 

Ali Njene se oči sjahu i gledahu u dalj. Njega 
više nijesu vidjele. Zaslijepila ih Slava i zaboravile 
su na ljubav. Uzalud joj je on cjelivao ruke, bile 
su mrzle kao led ; uzalud ju je gledao očajnim oči¬ 
ma, kad se u njima nije više suza caklila; uzalud 
joj je dovikivao ljubavne riječi, kad u njima nije 
drhtala bol — jer u Njega nije više srca bilo. 

I s grozom zamijeti, da je cijeli život proigrao, 
jer nije sreća u slavi, nego u ljubavi. I samo ona 
slava, što je ljubav izgradi, ima čvrste temelje ; sa¬ 
mo ona slava, do koje si puna srca došao, čini 
sreću. A on je svoje srce sadržao — zbog Nje!... 

Kao bjesomučnik surva se niz brdo dolje i po¬ 
leti u daljinu. Daleko, daleko; tamo, gdje je nekoć 
prezren i malen puno srca imao, puno ljubavi. 
Tamo k onoj kućici, gdje je kraj male svjetiljke 
zvonke stihove kovao, gdje je osjećao bol — tamo, 
tamo je hrlio- 

Ali kad je tamo prispio, kućice nije više bilo. 
Kad je bio došao do vlasti, dao ju je porušiti, jer 


nije imao srca, i nije htio da ga sjeća na vrijeme, 
kad ga je imao. Ničega više nije bilo osim drača, 
koji je zarastao vrtom, u kom je on nekoć njegovao 
ljubljeno svoje cvijeće. I pođe da nađe grob, u ko¬ 
ji je zakopao pepeo srca svoga i pjesama svojih. 
Dugo je iskao, dok ga je našao. No gle čuda ! Dok 
je cijeli vrt obrastao dračem i kukoljem, na grobu 
njegova srca nikla je stabljika ružina. Lijepa, ze¬ 
lena stabljika, lisnata i trnovita, ali bez cvijeta. 

Očajan kleknu na grob, u kom je ležala zako¬ 
pana sva sreća njegova. I uze ljubiti trnovitu ružu, 
rastrgnu košulju i privine trnje grudima, u kojima 
nije bilo srca. Sav se izranio; krv je pokapala zemlju 
i ružino trnje, ali on nije za to mario. Ni za šta nije 
mario, samo je htio da opet osjeti srce svoje, bol 
svoju i ljubav svoju. I kad je trnje tako pritisnuo 
grudima, da je probilo kroz njih unutra, tamo gdje 
je nekoć srce bilo, osjeti neizmjernu bol, proplače 
i onesvjesti se- 

A ona je tamo, na visokom vrhuncu, u taj čas 
osjetila, kako ju je nešto ubolo u srce, i okrenula 
se prema strani, otkud je dolazila B o 1. I tamo da¬ 
leko, u zapuštenom vrtiću, opazila je pjesnika gdje 
kao mrtav leži, a u rukama mu ruža, što se ras- 
cvala, kad je na nju pala suza Njegova. I ona osjeti, 
kako sve više u Nju ulazi Bol, osjeti, kako joj se 
sjajne oči ovlažuju suzama, i ustade s prijestolja. 
Sjeti se, što je pjesnik za Nju učinio, sve, sve samo 
za Nju, i duboka Ljubav navre joj u srce, prognavši 
iz Njega Bol. Naglo zbaci plašt s ramena i zlatni 
vijenac s glave, te na krilima ljubavi pohrli k pje¬ 
sniku. Ne mari, da su joj zlatne cipelice propadale 
u blato, da joj se o svilene haljine zadirao oštri 
glog, da su joj teške vjetrušine mrsile kosu, — Ona 
nije ništa osjećala, ništa vidjela, samo Njega, koji 
ju je toliko ljubio, da je zbog Nje srce svoje sažgao, 
zbog Nje Slavu stekao i zbog Nje eno mrtav leži 
među korovom, s ružom Boli u ruci. 

Kao bez duše dohrli do Njega, baci se u suzama 
preko Njega i obaspe ga cjelovima. Najljepše mu je 
riječi tepala, malim ga je ručicama dragala, me¬ 
kim usnama cjelivala, vrućim suzama škropila. A 
kad su se suze dokotrljale preko Njegova lica i 
grudiju do mjesta, gdje je nekoć srce bilo, gle ! — 
srce je bilo na mjestu i stalo je kucati! On otvori 
oči i ugleda Nju, kako kleči kraj Njega, a oči joj 
kroz suze sjaju od beskrajne, predatne ljubavi. 

I nasmiješi se od sreće, da je opet našao svoje srce 
i ljubav svoju. 

I zagrliše se u ljubavi i spoznaše, da je veća Lju¬ 
bav od Slave, i da se Sreća rađa od Boli, i da Sreća 
ne postoji izvan nas, nego u srcima našim. — 

(Nastavit će se.) 

KONTRABANDIERI 

Napisao LOVRO DOJMI pl. DELUPIS 


m^^HRUPI zapjenjeni val. Krma se uz- 
tMOP digne ko pero. 

J k — »Bijes vas odnio!« 

Onda bijes navali, štrcne, zadrma la¬ 
đom i poleti hropteći dalje, da juriša na obalu. 

— Već mi je dojadilo ... to je pasji život —« 

»I meni, Boga mi« — reče Kotle — »ovo nam je 
već treći dan. Nikad mira, a eno sad može najed¬ 
nom s kraja bum, bum ... pa da se svališ ko sidro 
u more za hranu ribama . . .« 

Zamahne ljutito glavom, pritegne malo Škotu k 
sebi, stisne ogromnim šakama kormilo i zašuti gle¬ 
dajući preko prove. 

Maištral. Kod Ravnika valovi buče i tvore bije¬ 
li obruč pjene svud oko hridina. U zaljevu, što ga 
tvori taj otok s poluotokom Rukavcem i kopnom, 
površina je samo malo nakostrušena i more od 
toga prima prelijepu modru boju. Vjetar na maho¬ 
ve navaljuje s uvalica i dolina i svojom brzom ru¬ 
kom gladi površinu mora. Na čas iščezne, pojavi 
se hitro na drugom mjestu, u drugom pravcu pa 
onda opet bjež, bjež.i nestade ga. 

Nema glasa, osim onog vjetra i mora, što do¬ 
pire s Ravnika. Huči dubokim glasom. Čas jače, 
čas tiše na mahove se pričinja ko da iščezava, kad 
najednom se eno javi u još jačem tonu, tako da či¬ 
sto raspoznaješ srdžbu kolosa, što se krše o hri¬ 
dine i onda zatutnje u podmorskim jamama, da 
cijeli zaljev ozvanja i drhće od straha, a ljudima se 
srce steže... 

Opet.Huuuuu.! Huuuuu. .... ! 

To su đavli ! 

Ali u zaljevu je mir. More se smiješi i lagano 
poprima boju zapada, što sve više i više blijedi od 
umora. 

Onda najednom zaori iz sela glas. Netko je pje¬ 
vao. Pjev je išao zajedno s vjetrom i gubio se u 
halabuci valova kraj Ravnika. Oni su urlikali ko 
zvijeri od srdžbe . .. Tko to hoće da nas nadvisi?... 
Čovjek ? . . . Ha ha ha ! 

To su đavli ! . . . 

A Đon na provi i nehotice uzdrhta od tog smi¬ 
jeha i neko ga zlokobno čuvstvo zgrabi. 

»Kotle . . . zar nisi čuo . . . a ? 

Ma šta ?« 

»Nisi čuo, kako se netko zadrečio s Ravnika? « 

»Ne budali. . . tikvo!« 

»Boga mi čuo sam čisto glas kao u pokojnog 
meštre Ive —« 

Kriomčari. 


Opet se odazove isti jasni glas s pučine i Kotla 
kod toga nešto zazebe u srcu. 

»Ti uvijek nešto čuješ . . . Đon!« 

Đon stade mahati glavom, a onda legne na škaf 
prove, i poče se moliti za dušu pokojnog meštra. 
— Eto istina je, što ljudi za nj zbore, da mu se 
duša skita po otoku, ta njegova škrta, tvrda duša.... 
i eto sad je đavli gone po valovima .... Eno, jasno 
je ko dan ... to je njegov glas, što se od muke dre¬ 
či i urliče .... On se pobožno triput prekrsti i na¬ 
sloni glavu na tvrdu, mokru dasku. 

Lagano, lagano mu se spustiše vjeđe na umorne 
oči. U glavi mu se stadoše redati slike patnja, mu¬ 
ka, neprospavanih noći u vjetru, mokrini u strahu 
i muci. Tri se već dana gone, lome, kradu među si- 
kama, grebenima i otocima i sakrivaju se u najza- 
bitnijim ulicama, kud samo ribe zalaze ... a sve za 
to par dinara. . . »Vrag odnio sve skupa, ovo mi 
je zadnji put, tako mi Boga ! . . .« Sjeti se onda noći 
u Splitu prije odlaska, nakon što su ukrcali duhan 
i brašno. Sjedili su i pili on i Kotle u krčmi. Za¬ 
hvatilo ga bilo neko silno ugodno čuvstvo. Htio 
je sve da ljubi, grli i da svakoga sretnim veselim 
vidi. A Kotle je sjedio mrk, mrk, crn, dlakav ko 
jarac. I pričinjao mu se pravim pravcatim jarcem, 
samo što su mu još falili veliki rogovi. Bilo mu je 
žao, što ne može da ih pribavi, pa da mu ih onda 
natakne na čelo ... »O moj Kotle, alaj bi to lijepo 
bilo, da imaš rogove ... a ?« . .. 

A Kotle se onda po prvi put nasmijao, da se sve 
potreslo. Svi su ga stali gledati i svi onda udariše 
u smijeh . .. Svi... i dvije cure, što su bile unutri,.. 

Onda mu se najednom pričinilo, da mu rogovi 
zbilja počinju lagano da probijaju čelo i rastu . . . 
rastu prama njemu. 

0 kako se on ono smijao! Kosa, brada, brkovi 
se smijali, tresli se, dizali se i spuštali. . . Ho, ho, 
ho. Ali za tim nestade priviđenja i gle rogovi živi, 
koštani rogovi pojaviše se ko male dvije kvrge na 
njegovu čelu . . . Ma je li moguće . . .? 

Eto ih . . . eto! ... I oni stadoše sve više rasti i 
rasti. 

— »0 Kotle . . . Kotle . . . jarče, jarče, rogovi ti 
rastu . . . Zar ne vidiš? . . . Ha ha ha! . . . Eno rogovi 
mu iz kosti rastu . . . ljudi . . . držite ih molim vas... 
držite . . . probost će me.« 

I jarac se smijao, smijao, da će puknuti, i svi se 
naokolo smijali i gledali u njega ... i one dvije de¬ 
bele djevojke s razgaljenim prsima i izazivnim po¬ 
gledom. A kako mu se samo brada tresla! Bože moj! 

Onda rogovi upraviše svoj rast ravno prama 
njegovim očima . ,. Oo . . . 

— »Hoće da me oslijepi. . . jarče . . . čekaj . . .« 
a rogovi opet sve bliže i bliže. Hladan ga znoj 
oblio. Sve se stalo vrtjeti naokolo, sve se stalo 
nekud dizati, miješati, prevrtati. . . Rogovi se 
bliže i bliže. 

— Đavle . . . đavao si ti, ne jarac . . . ne!« 

Ugleda čašu pred sobom. 

— »Čekaj, čekaj vraže . . . vidjet ćeš, tko sam 
ja . ..« 


Maši se grozničavo za čašom. Zgrabi je. Vino 
se razlije i prosu po hlačama ... u tom čašu osjeti, 
kako ga stisnula neka grozna, gvozdena šaka . . . 
Zaori prasak. Ode čaša u sto komada. Okrene se 
i opazi dva svijetla, đavolska oka . . . 

I Đona najednom spopade studen po cijelom 
tijelu. Trgne se. 

Lađa je već zakrenula bila za vrškom Rukavca 
i sva se stresla od bubnjanja floka. Bum, bum. 
bum .. . Marš . .. marš! . .. Ko da ide cijeli bata¬ 
ljun vojnika. 



BRANKO ŠENOA: ZAGREB, MESNIČKA ULICA. 


— »Što ćemo za večeru — Đon?« 

— »A što ćemo . . . kruha i slane ribe.« 

Opet šutnja. Rt se približavao. Za njim su virili 

krovovi kuća. U daljini negdje zakričaše galebi 
otimajući se za plijen. A izvana se orio onaj uvijek 
isti paklenski šum. Već se pokaže pusto žalo. Ne¬ 
koliko se levuta prebacivalo na sidru. Đonu srce 
zakuca od radosti gledajući tu njihovu veselu igru 
kraj željena kraja. 

Sunce se lagano spuštalo k moru. 

Najednom doleti oštri zamah s kraja. Jedro za- 
koleba, prova se skrivi i nešto okrene. Flok opet 
glasno zabubnja. Đon se nekako uzbuni i htjede da 
ustane, ali najednom spazi na žalu dva čovjeka . . . 
Drhtne od glave do pete i ostade ko prikovan na 
daski. Pričini mu se ko da će prova u more upasti 
i oni svi skupa s njom utonuti u bezdan. 

— »Kotle ... Kotle . . . tako ti majke, rođene, 
eno ih . . . eno ih . . .« 


Ne izreče. Zaori oštri, jaki hitac . . . Piffff! . . , 
Zazuji nešto u zraku .. . On se ko mačak hitro 
prigne, skokne i sakrije pod škaf. 

— »Kotle .. . Kotle . . . propadosmo! . . .« Ruke 
su mu i noge drhtale. 

Vjetar s kraja ljuto zamahne. Jedro samo 
škljocne i prova se u tili čas okrene. Flok zatreska, 
da je sva lađa zadrhtala. Iz daljine, tamo izvan rta 
nešto strašno zaurliče. Đonu zastade srce od straha, 
a Kotle je na krmi međutim radio. Lice mu pro- 
blijedi, oči zasjaše, a mišići se nategnuše. 

— »Kotle . . . Kotle, što to činiš?« 

Okrenuvši provu prama pučini, zaleti se lađa 

ko pic* prama Ravniku. U to zaori prasak. Sav se 
zaljev odazove. Opet nešto zlokobno zazuji u 
zraku, ali sad sasvim u blizini. . . Fiiiiiiij ...!.. . 

Ne prođe čas, a onda opet pifffff . . . paffffff. . . 
a za ovim ubode te u mozak ko iglom onaj ne- 

* Veoma brza riba. 

sretni fiiiiiiij . . . Nešto se oštra zabode u more, da 
je sve štrcnulo oko lađe, a nešto opet udari o bok, 
da je odmah škvrcnuo komad drva. 

I lađa stade juriti ko ranjena zvijer, a ako nje 
ognjene ptice pišteći i žviždeći Galebi pobje- 
goše strašno se kriveći u daljinu prama Ravniku 

Piffff. . . paffff .. . paffffff ... fiiiiiiij. . . ozvanja 
cijeli zaljev. 

— »Kotle ..tako ti Boga, kuda to idemo?« 

Nitko ne odgovori. On se još jače zgvrči pod 

provom, a u ušima mu sve zvučilo od ognjenih po¬ 
zdrava s kopna. 

Najednom zaoriše u isti čas dva hica. Netko za- 
jauknu i odmah zatim začuje se gluhi pljusak ko 
a je neko tijelo u more palo . .. Zapušteno jedro 
zalomata ko pogođena ptica krilima. Lađa se 
nagne do ruba, napije mora, onda se opet uspravi, 
zastane za čas, pak se prepusti sili mora i vjetra .. . 

Užas spopade Đona pod provom. 

— »Kotle . .. Kotle ...« i riječ mu zastade u 

grlu. Lađa jurne s vjetrom u boku prama kamenju 
kopna, a u valovima se već daleko od nje pomoli 
glava s raskuštranom kosom i izvrnutim očima. 
Valovi se preko nje prebacuju, gutaju je, ali ona 
opet isplazi van ko lik kakve morske zvijeri. Za- 
treska ponovno dvostruki prasak i najednom se 
ona trgne, mišići se na njoj grčevito stegnuše, oči 
iskočiše, zatim zamahnuše dvije ruke u pjeni i 
glava jurne naprijed. More skače strmoglavce, pre¬ 
lijeva se, diže je, spušta je, pljušti u oči, usta, nos. 
A sve naokolo kriči od mahnitog veselja . .. Ha, 
ha . .. badava sve ... naš si, naš si!. 

U glavi se sve izgubi. Ne ostade nikakvog osje¬ 
ćaja, nikakve misli, ništa do li čuvstva groze i 
smrti. Ognjene zmije viju se dalje žviždeći nad 
glavom, a po koži stadoše se dizati zmije studeni. 
J bedru zače vatra i stade se dizati prama gru¬ 
dima. U ustima gorčina, a pod nogama nešto, što 
se ne da opisati, neko grozno čuvsto lebdenja, 
bezdna. Onda najednom ko da ga silna neka ho¬ 
botnica zakvačila svojim kvačilima za noge i vuče, 
vuče dole, u dubinu, gdje mrak među hridinama 
vlada. U glavi mu tuklo, ko da ga tko mlatom bije. 
Usta se skupiše, da vape milost, smilovanje Sila, 
ali grlo ne htjede da posluša, i pogled se izgubi u 
pustoši i bijesu vodenih masa. U mozgu zatitra na¬ 
jednom blijeda neka slika . .. Đon ... Đon ... o 
Bože! i okrene se. U daljini ugleda svoju lađu, gdje 
sjaji u zadnjim sunčanim zrakama. Jedro se preba- 
civa, flok još uvijek bubnja. Ori se jasno njegov 
glas: bum, bum, bum .. . ko da ide vod vojnika .. . 
Ali njega nije bilo, ko da ga je more progutalo . . . 
Krovovi se kuća za rtom još sjaje ... 0 sunce, 

sunce božje! Pa opet se sve smiješa i izgubi. Ruke 


i noge same se grčevito trgoše i nastade bespo¬ 
moćna, strašna borba čovjeka i Sila . .. 

Stotine se hiljada valova urotilo i iz daljine ore 
se glasovi juriša, poruge i hihot... Pa onda nahru- 
piše. Uhvatiše ga za grlo i dave ga . .. Ha, ha! — 
Žuč se razlije. Odjeća mu sapinje tijelo i tišti ko 
olovo mišice. Nedaleko zagrakta nešto i strjelovi- 
tom brzinom prosu se vodeni slap. Glava utone i 
nastade mrak ... Sila ga opet izbaci van i u tom 
času ga užas oblije. Opazi, kako je za rtom kraj 
sela izjurio crni levut, a u njem dvije cijevi s baju¬ 
netama. Karabinijeri! .. . 

I ko da mu je električna struja pobrzala cijelim 
tijelom, osjeti najednom snagu. Pesti se stisnuše. 
Oči skočiše, zubi sudariše jedan o drugoga. Uspravi 
se, skoči ko dupin i zavitla svom snagom svog 
ogromnog tijela, da se sve oko njega zapjenilo. 

— »Ne će me živoga, tako mi blažene Gospe!« 
Iščeznu sve iz njegove glave, a ostade samo jedna, 
jedna želja, jedan osjećaj. Oči se uprle u kamenitu 
obalu .. . 

Sunce se sakrije za brdom. Po moru se prosu 
ozbiljni, mrki dah osamljenosti i tuge, a s pučine 
se diže jedan lijepi, okrugli, bijeli oblačić sa svijet¬ 
lim crvenkastim rubom. Dođe, zaustavi se za čas, 
pa zaplovi i zaroni za brdom. 

Vjesnik maištrala! 

Vjetar s kraja nosi tužno blejanje koza, što se 
vraćaju s mršave paše u selo. 

Sve se stade spremati na počinak, a u zraku 
zatitra neki zadah sjetne osamljenosti predvečerja. 

* * * 

Val baci njegovo tijelo na ravnu ploču kraj hri¬ 
dine i ono ostade ko mrtvo ležeći. Prsa mu se 
jedva dizala. 

A! zaurliče iz daljine preko valova gromoviti 
glas: — Ne puštajte ga ... ne puštajte ga ... i prosu 
se preko vodenih bregova. Pobjesniše, zapjeniše 
se jurišne kolone i surnuše hropteći, pišteći, vri- 
šteći. .. On se trgne i zgrabi obim rukama za 
kamen. I eto strovali se prva kolona .. . Žuč se raz¬ 
lije preko njega. Osjeti silnu studen. Udovi mu se 
ukočiše. S kose mu stade curiti voda u otvorena 
usta. Skršio se prvi juriš u milione dijelova, ali eto 
već drugog . .. Zaurlaše zapovijedajući glasovi na 
smrt... Jeza ga zgrabi i skupivši svu snagu skoči 
i sakrije se u pukotinu za velikom hridinom. Onda 
stade lomot, treska, vika, uzdisaji, jauk, zapoma¬ 
ganje ranjenih, smrvljenih valova ... Tama ... i on 
klone na mokri kamen ... Malo pomalo stade mu 
se vraćati svijest i ko u nekoj neizmjernoj udalje¬ 
nosti pojavi mu se slika lađe, valova, bajuneta i za- 
zuji mu u ušima onaj zlokobni zuj, što mozak probija. 

0 Đon . .. Đon! Čuješ kako vjetar spominje nje¬ 
govo ime? 

A more se s Ravnika još uvijek dreči i čuje se 
dobro, kako njegov ha, ha, ha prelazi u hu hu hu... 
To su đavli! 

Imao je pravo Đon... i sjeti se najednom, kako 
ga je ono zapitao: »Kotle, zar nisi čuo. .. a?« Pri¬ 
čini mu se ko da je netko spomenuo na glas nje¬ 
govo ime i sav zadrhta. 

0 Đon ... Đon! 

Osjeti se zapuštenim i silno bijednim ko još 
nikad u svom životu. Studen ga stade tresti. Mo- 
krina mu ulazila do u kosti, a u bedru mu rana pa¬ 
lila. Sva mu se uda ukočiše, u glavi se pak nešto 
ukrutilo ko da se okamenio sav mozak. Svud je 
kamen i povrh njega i oko njega i u njemu, a tamo 
dva koraka dalje lomot, lupa, hihot valića i grohot 
vodenih masa. 

I sve se to sad najednom promijenilo, sve je to 
sad nekud drugačije zvučilo. Iskrsnuše neki novi 
dosad nepoznati glasovi, što prijete i strah u kosti 
utjerivaju. I same klisure poprimiše novi lik, po- 
stadoše neke grozne utvare i prikaze. 

0 Đon . .. jadni Đon! 

Najednom se začuše koraci. Sav se strese, a pred 
očima mu se spusti magla ... To su oni! ... Stisne 
se još jače u udubinu i savije u klupko. Krv oživđ 
i srce jače zakuca. Stade prisluškivati. Ništa! ... 
To topče pod hridinama. 

U mozgu sve zatitra, uspravi se, podigne glavu 
i oko mu se zaustavi na tamnom nebu s hiljadama 
lijepih, sjajnih zvijezdica. One su veselo, sretno 
titrale u visini, ko da mu nešto milo namiguju. 
Glava ostade tako, a u srcu se najednom nešto 


smekša. Prsa se rašire ... onda se glava opet spu¬ 
sti na mokra prsa, oči se stisnu i suze potekoše 
niz lice. 

0 vi zvijezdice, vi ste to, vi koje ste mi u dugim 
noćima kraj kormila pričale o dalekim, lijepim kra¬ 
jevima ... vi koje ste me tješile i put mi pokazi¬ 
vale ... U glavi najednom ko da se kamen otopio. 
Krv plane i on ustane, pa se ko duh stade lagano 
oprezno verati uz hrid. Pogled mu pane na široko, 
uzburkano, tamno more, a onda podalje na crnu 
obalu prama rtu, gdje se u visini jedva zamjećuju 
okrajci brda. Hladni noćni vjetar udari mu u 
obraze i pritisne vlažnu odjeću uz zamrzle, otvrd¬ 
nute udove, da su ga odmah srsi od glave do pete 
prošli. Ali to je sad bio onaj isti, poznati vjetar, 
njegov prijatelj i drug. On mu je nosio glasove i 
riječi iz daljine, riječi čežnje i neizmjernosti i tješio 
ga svojim vlažnim zadahom. Nema glasa živa 
stvora, samo vječne Sile oko njega nastavljaju 
dalje svoju igru. 

Najednom mu se pričini, ko da se u daljini nešto 
zaiskrilo. U čas se sagne i zaustavi dah ... Ništa!... 

Skoči opet i stade se verati uz hridine i gro- 
made oko poluotoka. Misli mu se zaustaviše, a 
svega zaokupi samo jedna neizmjerna, silna želja: 

— »Ne će me živa, tako mi Gospe Velog 
Sela! ...« 

I prolazili su časovi ko trenuci, dok se verao, 
dizao, sklizao i padao po oštrom kamenju obale... 
Valovi mu se pod nogama poigravali, skakali, 
pljuštali, vjetar mu pjevao u ušima, zvijezde ga 
s neba gledale, a on je bježao, bježao, bez odmora, 
bez stanke . . . 

Zagreb, 8. II. 1923. 


SVE PROLAZI 


T TSRED vrta stoji ruža 
Krasna ona jeste sva, 
Te ljepote njene ne će 
Lako shvatit oka dva. 

Ona već je više dana 
Kraljica u cvatu svom, 
Nema ljepšeg od nje cvijeta 
U čitavom vrtu tom. 

Al' pade kiša, huji vjetar 
I oluja nosi snijeg, 

Te već hladna jesen svuda 
Prostire svoj mokri stijeg. 


Nježne latke otpadoše 
Sa stabalca njezinog, 

A prvašnje od ljepote — 
Nema ništa baš od tog. 

Gdje stajaše ona lijepa 
Tu sad stoji grmić crn, 

A priđeš li malo bliže, 

Ubost ćeš se još na trn. 

To je sudba naša kleta. 

Da svak' mora biti star : 

Tim je gore, jer pod starost 
Odilazi svakom čar. 

MARIJA MAGDALENA 

DRAMA U TRI ČINA S EPILOGOM 
Napisao FRAN GALOVIĆ 
(Nastavak) 


Treći mladić 

(okom u oko): 

Već planuše joj oči. — Sad će pasti 
Sa sniežne puti velo srebrno, 

I vidjet ćemo namah, u suncu, 

Što mjesečina gledala je dosad! 

Već dršću usne žeđajući mahnit 
I pijan dodir muških usana, 

U žilama joj krv ko oganj gori! 

Već grud se diže! . . . Skidaj velo! . . . 

(Pograbi je za ruke.) 

Marija Magdalena 

(istrgne ruke): 

Natrag! 

Treći mladić: 

Zar odista se što dogodilo? 

Prvi mladić: 

Gle, sva je blijeda! . . . 

Marija Magdalena 

(kroz zube): 

Pitah: što ste došli? 

Drugi mladić: 

Zar dom ti nije uvijek otvoren? — 

I slobodan, obnoć smije svatko ući! .. . 

Marija Magdalena 
(tvrdo): 

Da, otvoren je, ali za vas ne! 

Treći mladić: 

A dosad? — 

Marija Magdalena 

(okrenula se od njh): 

Ne znam, što je dosad bilo! 

Prvi mladić: 

Gle, odista? — A1 znamo dobro mi! 

I hoćeš li, da sve ti kažem? — 

Marija Magdalena 

(slegne ramenima): 

Reci! 

Govori, što te volja! Ne marim! 

Prvi mladić: 

Aj! Ne mariš! A kad si ležala 


U ovom trijemu zovuć prolaznike, 
Pa i sad, kad ih zoveš — 

Marija Magdalena 
(prekine ga): 

Ne. Ne zovem! 

Zar pozvah vas? 

Drugi mladić: 

(smiješkom poruge): 

Da, morat ćemo još 
I dopuštenje smjerno moliti, 

Da smijemo do njezinijeh nogu 
Ko pseta pasti! 

Treći mladić 
(kao i drugi): 

Milostiva budi 

I smiluj se! — Ne daj, da nam srce 
U grudima s teškog bola popukne, 
Već pusti halje tvoje skut! . . . 
Razgali jad i smiluj se, smiluj! 

Marija Magdalena 

(bljeskom u očima): 

Otiđite! — Šta hoćete od mene? 

Prvi mladić: 

Što hoćemo? 

Drugi mladić: 

Baš ništa! 

T r e ć i mladić 

(tvrdo): 

Dosta šale! — 

Zar bludnica će jerusalemska 
Da prkosi? 

(Jakim glasom.) 

Sad amo dođi! 

Marija Magdalena 

(osovila je glavu): 

Ne ću! 

Treći mladić 

(uhvati je za ruku): 

Šta? — Ne ćeš, veliš? 

Marija Magdalena 

(otimlje se): 

Pusti! — Vikat ću! 

Treći mladić 

(drži je još uvijek): 

Pa viči, zovi, nek se sjati puk 
I neka vidi ženu grješnicu, 

Što traje dane ko živina! — Viči! 

A1 onda pazi! — Velika ljepota 
I raskoš tijela ležat će u krvi, 

Kad kamenje se saspe na te! — Viči! 


I ne ćeš više snivati na logu, 

Što cjelovima odiše i cvijećem, 

Već izvan grada, smrskana i mrtva, 

A psi će tvoju kidat lešinu! , . . 

Marija Magdalena: 

Pa ubij! Evo! Vuci me! A1 pusti, e 
Da ne gledam ti u lice . . . Ogavno je! 
U očima je zvjerska požuda! . , . 



BRANKO ŠENOA: OSIJEK, IZ DONJEG GRADA. 


Treći mladić: 

(pritište je k sebi): 

Zar ne ćeš? 

Marija Magdalena 

(opire se, a napokon se izbavi njegova zagrljaja): 

Ne! I makar kamenje 
Po mojem tijelu padalo kroz tisuć 
Okrvavljenih, groznih bolova, 

Ja vapiti ću: ne! I stoput ne! 

Treći mladić 

(bijesnih, zapjenjenih usana): 

Ah! Dobro!,.. Čekaj! . . . 


(Na desnim se vratima ukaže Marcelo.) 

Prvi mladić: 

(spazio ga je): 

Gledaj! 

Drugi mladić: 

(pritajenim prezirom): 

Rimljanin! 

Treći mladić: 

(omjeri ga teško dišući pogledom, punim mržnje.) 

Marcelo 

(kako je unišao, tako stoji na vratima, nepomičan i ponosan) 

Da, Rimljanin! — Što šutite? 

Marija Magdalena 

(digne pogled k njemu): 

Margelo! 

M a r c e 1 o 

(kao prije): 

Već znadem! Gladna paščad judejska 
Zaželjela su tebe. Sjatila se 
I laje ovdje. Glas im dopire 
Do nakraj vrta. — Podli kukavci! 

Prvi mladić 

(Mariji Magdaleni): 

Sad znamo, zašto nismo pravo došli, 

A1 čekat ćemo! 

Drugi mladić: 

Možda će i nama 
Još kucnut čas... 

Treći mladić: 

A1 onda! ... 

M a r c e 1 o 

(gnjevno): 

Otale! 

Prvi mladić: 

Već idemo .. . 

Drugi mladić: 

Da, Rimljanin je bolji, 

No mi! 

Treći mladić 

(Mariji Magdaleni): 

Još i nas tražit ćeš, al kasno! 

M a r c e 1 o 

(slazi niza stube; prezirno): 

Junaci! — Još se uzmičući groze! ... 

Al gledat će, kad rimski mač ih sništi, 

Dubinu crnih tamnica i očaj 
Daleke strave, grozu umiranja .. . 

(Sva tri judejska mladića odoše međutim već prema trijemu, 
tamo se još jednom okrenu, pogledaju ovo dvoje, nasmiješe 
se porugljivo i nestanu niza stepenice.) 

Marija Magdalena 

(pogleda kao prvi put u živo!u)' 

Marcelo! 

M a r c e 1 o 

(uhvati je za ruku): 

Ti si! — Lijepa kao nigda! 

Marija Magdalena 

(isprekidano, zbunjeno): 

A zašto . .. zašto došao si danas? 


Marcelo: 

Jer iz visine samotnoga tornja, 

Gdje cijelu noć su budne straže bile, 

Spram tvojeg doma gledah! 

Marija Magdalena: 

Da! — I onda? ... 

Marcelo: 

I onda ništa! — Nisam spavao 

Ni jedan tren.. . Kroz tamu gledah k tebi, 

Al sve je bilo pusto . . . 

Marija Magdalena: 

Bijah sama. 

Marcelo 

(nenadanim veseljem): 

Zar odista? 

Marija Magdalena: 

Da... 

Marcelo: 

Ja sam gledao 

U mraku teškom, kako ruke dvije 
Spram tvojeg loga mirisnog se kradu, 

I kako drskim žarom skidaju 
Plašt s tvojih grudi . . . 

Marija Magdalena: 

Ja sam bila sama! 

Marcelo: 

(slijedeći tijek svojih uspomena): 

Već htjedoh skočit s kule u dubinu, 

II hrupit amo, razbit kapiju 
Izderat zavjes, srnuti unutra, 

Da vidim načas bliedi mramor tiela, 

Da vidim samo — i da umrem onda! 

Al ponad gora javljao se dan 
I zora, rujna kano usne tvoje . .. 

Sad.. . čas je . .. sunce ... 

(Hoće da je zagrli.) 

Marija Magdalena: 

(ispruži ruku): 

Nemoj! Pusti me, 

Jer valja, da ti kažem . .. 

Marcelo: 

Zašto? — Kako? 

Marija Magdalena: 

Ja sama bijah ovu noć. — I odsad — 

(Nastavit će se.) 


17o 






God. I. 


VIJENAC 


Broj 9. 


MARIJA CHAPDELAINE 

PRIPOVIJEST IZ FRANCUSKE KANADE 
Napisao LOUIS HĆMON. Prevodi Dr. DRAGO ĆEPULIĆ 
(Nastavak) 

V. — U petero, reče Eutrope, dade se napraviti 


Hl IJEPO vrijeme potraje i već prvih sr- 

panjskih dana kanadski različak sazre. 

Na mjestima požara, na podnožju 
>kamenitih brežuljaka, svuda gdje je 
drvlje bilo rjeđe i sunce moglo prodirati, bijaše 
tlo dotada gotovo jednolično ružičasto, živo ruži¬ 
často od cvijeća, koje zastiraše kite grabova drvlja. 
Prve borovice, isto tako ružičaste, bijahu ispre¬ 
miješane s tim cvijećem. Ali kako je trajno pripi- 
calo toplo sunce, one pomalo postadoše blijedo 
modre, zatim živo modre, napokon ljubičasto 
plave, i kad u srpnju dođe svetkovina svete Ane, 
njihovi sadovi, sa kojih su visjeli grozdovi ploda, 
sačinjavahu široke plave mrlje sred ružičastih 
cvijetova grabovih, koji stadoše ginuti. 

Šume su zemlje Quebec bogate drvljem divljih 
bobica. Svakojako takovo drvlje potjera slobodno 
ondje, gdje su prošli golemi požari. Ali različak, 
t. j. francuska borovnica je tu najraširenije drvo 
s bobicama i njegove su bobice najtečnije. Njihova 
je berba od srpnja do rujna jedino zanimanje za 
mnogobrojne obitelji, koje borave čitave dane u 
šumi, i grupe djece svake veličine njišu kositre- 
nim vedrima, ujutro praznima, a večerom punim 
i teškim. Drugi opet beru bobice borovnice samo 
za se, da ih ukuhaju u šećeru, ili naprave od njih 
poznate kolače, narodnu poslasticu francuske 
Kanade. 

Dva do tri puta pođe Marija početkom srpnja 
brati borovnice s Telesforom i Almom-Rose. Ali 
još ne bijaše došlo doba posvemašnje sazrelosti, 
i plod, što ga kući donesoše, jedva dostajaše, da 
se napravi nekoliko kolača, smiješno malenih. 

— Kad dođe sveta Ana, reče mati Chapde- 
laine, kao za utjehu: »Svi ćemo u berbu, i mu¬ 
škarci, i tko ih ne donese punu kadu, ne će ih ni 
jesti. 

U subotu naveče, dan pred svetu Anu, bude 
u Chapdelineovih tako znamenito posijelo, da 
takova njihova kuća ovdje u šumi još nije pamtila. 

Kad se ljudi vratiše s posla, Eutrope Gagnon 
bijaše već tamo. On reče, da je već večerao, i 
dok su drugi jeli, on ostade sjediti pri vratima u 
svježoj promaji uzduha njišući se na dvijema no¬ 
gama stolca, na kom je sjedio. Pošto muškarci 
upale svoje lule, razgovor se zametne naravno 
oko poljskih poslova i marve. 


mnogo zemlje za malo vremena. Ali kad čovjek 
radi sam kao ja, bez konja, koji bi vukao teže 
stabalje, ne možeš naprijed i u sto si muka. Ali 
ipak ide, ide. 

Mati Chapdelaine, koja ga je voljela, i koju je 
pomisao na njegov samotni trud za dobru stvar 
napunjala žarkom simpatijom, stane da ga bodri. 

— Ne ide doduše tako brzo, kad je čovjek sam, 
istina. Ali se čovjek samac lako hrani, s malo 
troška, zatim će se i vaš brat Egide vratiti s »dra- 
ve«-a, s dvije do tri stotine pjastra najmanje, kad 
dođe vrijeme košnje i žetve, i ako oboje osta¬ 
nete ovdje slijedeće zime, imat ćete lijepu zemlju 
za manje od dvije godine. 

On potvrdi glavom, i njegov se pogled nehotice 
dignu k Mariji kao da želi reći, da bi za dvije 
godine, ako bi sve dobro išlo, on možda mogao 
pomišljati.... 

— Kako stoji »drave«? upita Ezdra. Imaš li 
kakih novosti odanle? 

— Saznao sam novosti preko Ferdina Laron- 
chea, jednog sina Thadee Laronchea iz Honfle- 
ura, koji se vratio iz Tuque prošlog mjeseca. Reče, 
da sve ide dobro, i da ljudima nije najgore. 

»Gradilišta«, gdje se drvo slaže, i »drave« su 
dva glavna područja velike drvene industrije, koja 
su za ljude iz provincije Quebec još važnija nego 
obrađivanje tla. Od listopada do travnja sjekire 
rade bez odmora, a jaki konji vuku panjeve po 
snijegu sve do obala zaleđenih rijeka. Zatim se, 
kad proljeće stigne, naslage drveta survaju jedna 
za drugom u vodu i začnu svoje dugotrajno pogi¬ 
beljno putovanje kroz bujice. I kod svakog zavoja 
rijeke, svakog pada, svuda, gdje se bezbrojni pa- 
njevi zaustave i nagomilaju, treba pomoći snažnih 
i spretnih »draveursa«, priučenih na opasan po¬ 
sao, da trče po napola potopljenim deblima, da 
odstrane zapreke, i pomognu sjekirom i čakijom 
šumi, koja putuje, da sretno slazi. 

— Nije im najgore, uskliknu Legare prezirno. 
Današnja mladost ne zna, što je zlo, što je bijeda. 
Kad proboravi tri mjeseca u šumi, žuri se, da se 
vrati kući i kupi si žute čižme, tvrdi šešir i ciga¬ 
reta, da ide u pohode djevojkama. Pače se i na 
gradilištima sada hrane kao u hotelima, dobijaju 
mesa i krumpira kroz svu zimu. Pred trideset go¬ 
dina . . . 

Nekoliko časa ušuti i jednim zamahom glave 
izrazi, koliko čudnih promjena donesoše sa so¬ 
bom ljeta. 

— Pred trideset godina, kad se izradila pruga, 
da ide voz iz Quebeca, ja sam bio pri tom, i ja 
vam kažem: to je bila bijeda. Bilo mi je istom šes¬ 
naest godina, ali ja sam se s ostalima znojio, da 
se »iščisti« pruga — na dvadeset i pet milja da¬ 
ljine — i četrnaest mjeseci nijesam vidio kuće. U 
ljetu isto tako nije bilo šatora, već smo si morali 
načiniti sami zaklonište od jelova granja. I od jutra 
do mraka tjeraj i tjeraj; muhe su nas jele, i kiša bi 
nas isprala i još istoga dana pržilo sunce. 

U ponedjeljak bismo ujutro otvorili vreću finog 
brašna i napravili bismo puno vedro palačinki, 
i kroz čitavu smo sedmicu tri puta na dan išli 
onamo jesti. Ali još nije došla srijeda, a palačinki 
nije više bilo, jer se sve zajedno slijepiše u ko¬ 
mad tijesta. Svaki bi si onda nožem odrezao ko¬ 
mad toga tijesta, stavio to u želudac, pa opet tje¬ 
raj! . .. 

Kad smo stizali u Chicontini, kamo je hrana do¬ 
lazila po vodi, izgledali smo gore od divljaka, bili 
smo gotovo goli, a koža sva oderana od granja. 
Znam nekoje, koji su udarili u plač, kad im se re¬ 
klo, da se mogu vratiti kući, jer su mislili, da će 
kod kuće naći sve mrtvo, kako im se to vrijeme 
činilo dugo. To, to je bila bijeda. 

— Istina, reče otac Chapdelaine, sjećam se tog 
vremena. Povrh jezera nije onda bilo nijedne kuće. 
Sami divljaci i nekoliko lovaca, koji su ljeti išli 
onuda uz vodu u čamcu, a zimi u saonicama sa 
psima, kao još danas na Labradoru. 

Mladi ljudi slušahu sa znatiželjom to pričanje iz 
prošlosti. 

— A sada, reče Ezdra, evo nas petnaest milia 
povrh jezera. I kad ide parobrod iz Robertvala, 
možemo za dvanaest sati stići do voza. 

Neko se vrijeme u to šutke zamisliše. Zamisliše 
se u nesmiljeni život kakav bijaše negda, kako ih 
sada samo jedan dan puta dijeli od čudovišta že¬ 
ljeznice, i iskreno se zadiviše. 

Iznenada pas muklo zagunđa. Napolju se začuju 
koraci. 

— Još jedan posjet! Kliknu glasom vesela za- 
čuđenja mati Chapdelaine. 

I Marija se također uzbuđena digne i pogladi 
svoju kosu ne misleći gotovo ništa. Ali to bijaše 
Efrem Surprenant, jedan stanovnik Honfleura. 
Otvorivši vrata povika iz sveg glasa kao čovjek, 
koji naviješta kakovu novost. 

— Evo nas na posijelo! 

Za njim uđe jedan nepoznati čovjek, koji stane 
učtivo pozdravljati i smješkati se. 


— To je moj nećak Lorenzo, izjavi odmah 
Efrem Surprenant, sin mog brata Elzeara, koji je 
umro prošle jeseni. Vi ga ne poznate, već je davno 
tome, što je otišao iz zemlje u Sjedinjene Države. 

Brzo ponudiše stolac mladom čovjeku, koji do- 
lažaše iz Sjedinjenih Država, a njegov si ujak stavi 
u dužnost utvrditi sa stalnošću genealogiju njegovu 
s obje strane i pružiti sve nužne pojedinosti o nje¬ 
govoj dobi, njegovu zanatu i životu već po kanad¬ 
skom običaju. 

— Da, sin mog brata Elzeara, koji bijaše oženio 
jednu malu Bourglouis iz Kiskisinga. Vi ste ih mo¬ 
rali poznavati, mati Chapdelaine? 

Iz dubina svoga pamćenja mati Chapdelaine po¬ 
traži odmah uspomenu na više Surprenanta i na 
isto toliko Bourglouisa, te smjesta očita čitulju nji¬ 
hovih imena, njihovih boravišta redom, i potpunu 
nomenklaturu njihovih veza. 

— Da, tako je . . . Tako je. A ovo, ovo je Lo¬ 
renzo. On radi u Sjedinjenim Državama već više 
godina u tvornicama. 

Svi stadoše iznova promatrati Lorenza Surpre¬ 
nanta s priprostom radoznalošću. Lice mu bijaše 
debelo, finih crta, oči mirne i blage, ruke bijele. 
Okrenuvši glavu malo na stranu on se učtivo smi¬ 
ješio, bez ironije i bez smetnje, dok su svi pogledi 
bili na nj upereni. 

— On je došao, reče dalje njegov ujak, da uredi 
neke stvari, koje su preostale iza smrti Elzearove 
i da pokuša prodati zemlju. 

— On ne misli dakle sadržati zemlju i nastaniti 
se? zapita otac Chapdelaine. 

Lorenzo Surprenant se jače nasmiješi i kimnu 
glavom. 

— Ne. Nemam volje nastaniti se, nikako. Ja do¬ 
bro služim tamo, gdje jesam, i sviđa mi se tamo; ja 
sam vičan poslu .. . 

Tu se zaustavi, ali dade razumjeti, da bi mu bilo 
iza života, koji je on provodio, i iza njegovih pu¬ 
tovanja, nesnosno živjeti na zemlji, među siromaš¬ 
nim seocem i šumom. 

— Kad sam ja bila djevojka, reče mati Chapde¬ 
laine, onda je gotovo sve išlo u Sjedinjene Države. 
Zemlja nije hranila kao sada, cijene bijahu niske, 
govorilo se o velikim plaćama, koje se služile tamo 
u tvornicama, i svake su godine čitave obitelji pro¬ 
davale svoju zemlju gotovo ni za išta i ostavljale 
Kanadu. Mnogo ih je zaradilo debele pare, to se 
zna, pogotovo obitelji, gdje je bilo mnogo djevo¬ 
jaka. Ali sad su se stvari promijenile, pa više ne 
odlaze toliki. 

(Nastavit će se.) 

PAKRAČKI GRAD OKO GODINE 1750 , 

Napisao JULIJE KEMPF 


Z povjesnih se spomenika znade, da je 
sredovječni grad Pakrac bio nekoć sje¬ 
dište vranskih priora, koji su imali i u 
Slavoniji bogatih imanja (Ivan Talo- 
vac). U XVI. vijeku pripadao je stari grad Pakrac 
i slavnoj porodici hrvatskoga bana i sigetskoga ju¬ 


naka Nikole Zrinskoga, dok ne pade kao i sva Sla¬ 
vonija u ruke Turcima. Tek 17. listopada 1691, 
oslobodio se poput drugih gradova u Slavoniji i 
grad Pakrac od turskoga gospodstva, da pripane 
vojničko-carskoj komori. Za Karla VI. pripade grad 
darovnicom od godine 1728. Teodoru barunu 




BRANKO ŠENOA: OSIJEK, DRAVSKA VRATA. 


Imbsenu, zatim kupom godine 1745. Franji barunu 
Trenku, »vođi pandura«. Nakon smrti utamniče¬ 
noga u Spielbergu baruna Trenka (4. listopada 
1749.) padoše sva Trenkova imanja u ruke car- 
skome fisku, dok su već prije bila pod sekvestrom, 
kojim su upravljali dvorski savjetnik Ignacije 
Kempf i Trenkov prijatelj Marko barun Pejačević. 

Slijedećih godina dođe grad Pakrac s gospošti- 


jom istoga imena u vlasništvo Mihajla baruna Šan- 
dora de Szlavnica (1751.), zatim požeškoga pod¬ 
župana Antuna Jankovića (1760.). Sam stari grad 
s kulama kupila je napokon od Julija grofa Janko- 
vića-Daruvarskoga pakračka srpsko-pravoslavna 
crkvena općina, pa je i danas vlasnica posljednjih 
ostanaka ovoga historičkoga spomenika iz naše 
davne narodne prošlosti. 

U svojoj vrijednoj knjizi »Sredovječni gradovi u 
Hrvatskoj i Slavoniji« donosi zaslužni istraživalac 
naših starina prof. Đ. Szabo tlocrt grada Pakraca 
iz vremena, dok je još cijeli grad postojao, veleći: 
»Grad je Pakrac danas gotovo sav razvaljen, ali je 
još do pred par godina bilo od njega znatnijih osta¬ 
taka, a godine 1864. načinjen je tlocrt, kad su se 
pravile katastralne mape. Po tom tlocrtu i po sta¬ 
rim fotografijama možemo si dosta vjerno predo¬ 
čiti cijeli grad. Nepravilni četverokut opasan je 
čvrstim zidom, koji je bio proviđen strjelnicama 
za veće i manje oružje, a na uglovima su petero¬ 
kuta bile okrugle kule.« — Danas se vide od neka¬ 
dašnjega velikoga pakračkoga grada ostanci jedne 
veće i manje kule i ponešto zida. 

U XVIII. vijeku bila je tvrđa grada Pakraca sa 
svojim kulama u takovim prilikama, da se u njoj 
moglo stanovati; pogotovo polovinom toga sto¬ 
ljeća. Kraljica Marija Terezija mnogo je držala do 
svih onih, makar i najneznatnijih, objekata i 
zgrada, koje su mogle da posluže potrebama vojske. 
Tako se još godine 1750. držale u starim tvrđa¬ 
vama gradova Požege, Pakraca i Virovitice obram¬ 
bene posadne čete (miles praesidiarius). Marija Te¬ 
rezija određuje poslanicom od 31. kolovoza 1750. 
»Staležima i redovima« Kraljevina Dalmacije, Hr¬ 
vatske i Slavonije, da se iz tvrđava u Požegi, Pa¬ 
kracu i Virovitici presele posadne čete, no da se 
tvrđave u Požegi i Pakracu i nadalje za svaki slu¬ 
čaj potrebe ne ruše, nego da se popravljaju i ču¬ 
vaju radi javne sigurnosti, budući da su blizu po¬ 
dručja Krajine (ut bina memoratorum castellorum 
Posega videlicet et Pakracz velut in partibus fini- 
timis existentia, adeoque ex ratione etiam conser- 
vandae publicae tranquillitatis et securitatis pro- 
ficua nimius dirnantur, quim potius ad omnem ne- 
cessitatis casum reserventur, et in statu conser- 
ventur). Pomenuta je poslanica proglašena u gene¬ 
ralnoj skupštini požeške županije od 10. i slijedećih 
dana veljače 1751., kad je već tvrđava Pakrac bila 
po ranijoj odredbi Marije Terezije u vlasti, dotično 
pod jurisdikacijom požeške županije. 

Svršetkom mjeseca listopada 1750. iselila se iz 
pakračkoga grada (tvrđave) posljednja vojnička po¬ 
sada jednoga odjela Maruline pješačke pukovnije, 
kojom je zapovijedao natporučnik Ivan grof Mi- 
rabete. 

Zanimljiv je izvorni popis soba i stvari, što su se 
nalazile u to doba u pakračkom gradu, a složio ga 
i potpisao pomenuti natporučnik, posljednji ko¬ 
mandant grada Pakraca. Priopćujem ga ovdje do¬ 
slovno: »Specification: Nachdeme vormog Seiner 
Kais.-Konigl. Mayestat allerhochst allergnadig- 
sten Befehl das Schloss Packratz an das lobliche 


Posseganer Comitat zu tibergeben und zu evacui- 
ren beordnet worden, als auch untgesetzte Speci¬ 
fication denen sich in obbemerkten Kais.-Konigl. 
Schloss begriffenene Gebeuthe und Mobilien nach 
dessen befindlichen Standt von mir Endesgefertig- 
ten an benanntes lobi. Comitat iibergeben ist wor- 
den wie folget: 

Zimmer in Ersten Stockh: 5 (1 ruinirt, 1 lohr); 
gute Ofen: 5; brauchbare Betten: 14; zerbrochene 
Fenster: 10; Tiische: 4; Bancke: 5; Stiille: 7; Tiihre 
ohne Schlosse: 7. 

Zimmer zu Ebene: Erdt: 5 (1 ruinirt, 4 lohr); 
gute Ofen: 4; braucbare Betten: 2; unbrauchbare 
Betten: 1; gantze Fenster: 5; zerbrochene Fen¬ 
ster: 6; Tiische: 5; Tiihre mit Schlosse: 3; Tiihre 
ohne Schlosse: 5. 

Extra Zimmer mit 1 gute und 2 untichtige 
Schluss-Eisen (okovi za sapinjanje kažnjenika), 

1 Schaufel, 1 Krampen, 106 Bretter. 

Pferde Stali:: 1; Wachtstube: 1 mit einen guten 
Ofen, 2 zerbrochene Fenster, 1 Tiische, 1 Banck, 

2 Tiihre ohne Schlosse. 

Hiemit bescheinige und begraftige. Signatum 
Pakratz den 26. October 1750. I. g. v. Mirabete, 
Ober-Lieut. Marulli m. p.« (Župan, arhiv u Požegi: 
Acta 1750., fasc. 8. »Rationes cassarmarum«). 

Iz ovjerovljene kopije latinskoga zapisnika od 
28. listopada 1750. razabire se, da je požeška žu¬ 
panija povjerila malome sucu, dotično podsucu 
(vicejudex nobilium) Antunu Žuviću (Suvics), da u 
ime županije primi tvrđu sa svim nepokretninama. 
To je on pomenutoga dana i izvršio pridodavši 
dakako i svoj našastar o primljenim stvarima. Za¬ 
pisnik, dotično službeno svjedočanstvo glasi: »Pot¬ 
pisani podsudac slavne požeške županije svjedo¬ 
čim i priznajem krepošću ovoga pisma, da je meni, 
koji sam naročito od slavne županije za to odre¬ 
đen i poslan, prema specificiranom popisu od 
26. ov. mj. i godine, a po najvišoj carsko-kraljev- 
skoj odluci, odstupljena, dana i predana od gospo¬ 
dina zapovjednika jedne kumpanije slavne pje¬ 
šačke Maruline pukovnije i pakračke tvrđe koman¬ 
danta grofa de Mirabete — pakračka tvrđa (arx 
Pakraczensis) sa svim pokretnostima, a po meni 
jurisdikciji spomenute slavne županije. 0 svemu po 
meni za slavnu požešku županiju primljenom, 
naime po prije pomenutoj tvrđi i svim pokretni¬ 
nama, što se u njoj nalaze izdajem ovo svjedočan¬ 
stvo pod svojim potpisom i pečatom. U Pakracu, 

28. listopada 1750. Antun Suvics v. r.« 

Pripisak: »Svjedočim, da je ova kopija (prijepis) 
s pravim i istinitim izvornikom u svemu suglasna. 

U Požegi, dne 1. studenoga 1750. Josip Szabo, slav. 

županije požeške podsudac, v. r.« (Župan, arhiv u 
Požegi: na istom mjestu.) 

Iz našastara, pridodanoga tekstu zapisnika ili 
svjedočanstva podsuca Antuna Živića od 28. listo¬ 
pada 1750. zanimljivo je, što se razabire, da su bile 
zidine stare tvrđave ponajviše razvaljene jednako 
kao i stara crkva, koja je već bila bez krova i vrata 
(Castellum antiquum a potiori moemia destructa 
cum antiqua ecclesia totaliter dirruta absque ulio 
tecto et portis). 

Iz priopćenih se izvještaja vidi, da je u pakrač¬ 
koj tvrđavi bilo u pomenuto doba, što u prizemlju, 
a što u prvom spratu 10 boljih i lošijih soba s različ- 
nim priprostim posobljem, potrebnim za vojničku 


posadu, a valjda i za stan zapovjednika grofa de 
Mirabete. 

0 požeškoj staroj crkvi među zidinama tvrđave 
onoga doba manjkaju nam podaci. 

Kako je već spomenuto došla je kasnije (od go¬ 
dine 1750. nenastanjena) pakračka tvrđava u pri¬ 
vatne ruke. Zub vremena uništavao je kroz po¬ 
sljednjih 170 godina preostale zidine i kule ovoga 
povjesnoga spomenika iz davne naše narodne pro¬ 
šlosti. Danas se još drži po jedna oveća i manja 
kula nekadašnjega grada, no i ta je već u gornjem 
dijelu ruševina. Šteta bi bila, da se poruši, pa da 
krivnjom današnjega naraštaja nestane toga spo¬ 
menika, uresa lijepoga našega Pakraca. 


RATNI DOJMOVI 

Napisao VIKTOR KRALJ 

Vlast tko ima, taj i pravo ima. 

Ne pita se kako, već je T dobro po me. 

Ne bih smio znat' brodarstvo što je; 
Trgovina, rat i još gusarstvo k tome, 
Tro jedno i nerazdruživo je. 

G o e t h e. 


se govori o ratu, govori 
se ° n i emu kao elementarnoj ne¬ 
sreći, za koju nitko ne može biti 
odgovoran. Potuži li se tkogod radi 
bilo kakve štete, koju mu je prouzročio rat 
da su mu propali novci, imetak, kuća, da mu 
je poginuo otac, brat, sin, ili da je napokon 
sam stradao ostavši bez ruke, noge, vida — treba 
tek da spomene rat kao uzrok nesreći, i svatko će 
s razumijevanjem mahnuti rukom, kao da je stvar 
jasna i sama po sebi razumljiva. Upravo je tako 
ljudima razumljivo, kad se netko ratom neobično 
naglo obogatio. Jedno i drugo pobuđuje u ljudima 
znatiželjnost i sumnju, ako se koje god od toga do¬ 
godilo u obično normalno vrijeme. Ali rat je kao 
elemenat, kojemu smo svi podvrženi, pa možemo 
svi ili da stradamo ili da se okoristimo, već prema 
prilici i sposobnosti. 

Da, rat je kao elemenat, za koji nitko pojedinac 
ne može biti odgovoran, ni car ni ministri ni ge~ 
neral, pa ni sam negda silni samodržac Napoleon. 
Može li pojedinac pokrenuti čitavu masu, pa bio 
on još tako dobar psiholog, izvrstan govornik i lu¬ 
kav državnik, ako nema takvih preduvjeta, koji 
su bezuvjetno potrebni, da se na masu uopće može 
djelovati ? To jest masa treba da imade već sama 
u sebi sve one sposobnosti i spreme, koje se odra¬ 
žavaju u tako zvanom »najvećem« sinu njezinu. 
I kad masi dosadi jedamput bilo već kako podu¬ 
zeće, to jest kad se izdovoljila i zasitila, onda tu 


ne pomaže ni najveći um, da je pokrene. Zar je 
mnogo truda moralo stajati Napoleona, koji je od 
prirode bio sklon pustolovinama, da predobije za 
svoja poduzeća ljude živahne prirode, bujne fan¬ 
tazije, poduzetna duha kao što su Francuzi ? I to 
oni Francuzi, koji su se u dugim građanskim rato¬ 
vima odučili bili mirnom porodičnom životu i so¬ 
lidnom radu, kojima je jedan duh, kao što bijaše 
Napoleonov, tako reći, samo dobro došao, da se 
uzmognu s njim do skrajnosti naužiti i zasititi pu¬ 
stolovina i od svakog solidnog rada prosta života 
A kad im je jedamput taj život dosadio, uskratili 
su pokornost čovjeku, koji im je tako znao govo¬ 
riti od srca k srcu, čovjeku, koji bijaše ideal nji¬ 
hov, budući da su u njemu vidjeli potencirane sve 
svoje vrline. Uskratili su pokornost francuski voj¬ 
nici Napoleonu nakon silnih nedaća u ruskoj vojni, 
i sva njegova genijalnost mu nije pomogla. I maće- 
donski vojnici pobuniše se protiv Aleksandra Veli¬ 
koga, kad su im konačno bile dosadile njegove pu¬ 
stolovine, a sami su se već bili svega zasitili. Ovo 
napokon vrijedi i za vojsku, koju veže tek zakletva 
i disciplina, koja ne vrši zapovijedi iz dubljeg ka¬ 
kova poziva ili oduševljenja, već od straha pred 
kaznom. 

Pojedinac dakle može samo toliko biti odgovo¬ 
ran za rat, koliko je on slučajno prvi. Ali je upravo 
toliko odgovorna i masa, koja je uoči rata uvijek 
silno znatiželjna bez obzira, kakav ima biti rat i 
protiv koga, budući da ona voli novosti i promjene, 

pogotovu promjene elementarne prirode ne pitaju¬ 
ći za posljedice. U početku polaze n. pr. bataljuni s 
oduševljenjem na vojnu, premda ne znaju ni kamo 
ni zašto. U početku dolazi znatiželjan svijet gomi¬ 
lama na stanice, da darovima dočeka ranjenike. No 
doskora nastupi vrijeme zasićenosti i dosade, i svi 
govore protiv rata, najprije potihu, a kasnije i ja¬ 
vno. Dakle masa se u početku nigda ne protivi no¬ 
votarijama, istom kad ih se zasitila, onda postaje 
sama najvećim neprijateljem onoga, za što u po¬ 
četku bijaše često tako zauzeta, i nitko je nije vi¬ 
še u stanju o protivnom uvjeriti. 

Da, postoji ratno duševno raspoloženje, koje se 
po mnijenju mnogih može probuditi u masi s neko¬ 
liko novinskih članaka i s jednim proglasom na na¬ 
rod. Ali to ne stoji, jer je nemoguće milijune ljudi 
htjeti preko noći s nekoliko riječi uvjeriti o potrebi 
rata. Čovjek je od prirode ratoboran. To je jedan 
od najvažnijih uvjeta za samoodržanje. I nema re¬ 
ligije, koja bi ga bila kadra poništiti. I najokorjeliji 
nazarenin ili menonit ne će se dati poput ovce za¬ 
klati od čovjeka, koji je fizički znatno slabiji od 
njega. Doduše može religija, pogotovu Hristova, u 
čovjeku ublažiti to ratno raspoloženje, ali samo 
tako dugo, dok mu ne zaprijeti ozbiljna opasnost. 
Ali kad jedamput ova dođe, kad se jednom radi 
o životu i smrti, onda pada svaka slika pred ne¬ 
savladivom silom, koja nas sva živa bića veže uz 
život. Bilo je doduše kadgod ljudi, koji su u svom 
fanatizmu mogli svladati tu silu, ali to su bila vre¬ 
mena ranoga kršćanstva, vremena još tamnoga 
horizonta ljudskoga duha, vremena katakombi. 
Danas je upravo nemoguće i pomisliti, da bi se mo¬ 
gao naći kršćanin, pa bio on i od najpozvanijih, 
koji bi se dao spaliti u obliku Neronove baklje. 
Zato se danas nitko i ne protivi ratu, pa bio još 
tako zauzet za Hristovu etiku, jer zna, što bi ga 
čekalo. Prirodne su nauke svima otvorile oči, pa i 
njima, premda to ne će da priznadu, da nam je 
svima daleko miliji ovaj život od svakoga drugog, 
pa bili mi još tako okorjeli dualiste. 

Dakle čovjek je ratoboran od prirode, budući 
da ga ona sili na samoodržanje, zato bi bilo besko¬ 
risno svako nastojanje, gotovo neprirodno, htjeti 
tu borbenost u čovjeku uništiti. To je nemoguće. 
Čovjek bijaše oduvijek ratoboran i ostat će, kao 
što je od vajkada bilo ratova i bit će ih, pogotovu 
ratova za opstanak, to jest takvih ratova, koje vo¬ 
dimo zato, da popravimo svoje materijalno stanje 
i da omogućimo napredak i razvoj svome potom¬ 
stvu.. 

Takav rat bijaše i veliki svjetski rat, koji se 
uglavnom vodio između Engleske s jedne i Nje¬ 


mačke s Rusijom s druge strane. Premda to u prvi 
mah malo čudno zvuči, ali u samoj stvari je ipak 
tako. Iz tog rata nije smjela ni Njemačka ni Rusija 
izići kao pobjednica, jer ni jedna ni druga ne bi¬ 
jaše poćudna Engleskoj: Njemačka radi svjetskog 
tržišta, na kojem je ona sve većma istiskivala En¬ 
glesku, a Rusija radi azijske politike, u kojoj je iz¬ 
laz Rusije na Indijski ocean kao i s time spojeno 
indijsko pitanje zadavalo Engleskoj mnogo briga. 
Glavna zadaća bijaše oslabiti obje države, i Nje¬ 
mačku i Rusiju. Na koji način, to bijaše sasvim 
svejedno. Da su drugi manji narodi kod toga vodili 
ratove osvete ili ratove za oslobođenje, te su tek 
bile nuzgredne pojave, koje će u buduće biti sve rje¬ 
đe, kao što su postali rijetki vjerski ratovi, ili ih je 
već gotovo i nestalo, barem među evropskim naro¬ 
dima. Međutim i ratom za oslobođenje ide se ugla¬ 
vnom za tim, da se postignu takvi uvjeti, koji nam 
zajamčuju ne samo slobodni razvoj već i bolje ma¬ 
terijalno stanje, koje se uzima kao nužna posljedica 
prvoga. Budući da će pak množenjem čovječanstva 
životne prilike postajati sve to teže, koje će iziski¬ 
vati sve to intenzivniji rad i sve to veću proraču- 
nivost, što će opet imati za posljedicu sve to 
veću osjetljivost živaca i nervoznost, nema nade, 
da će igda u čovjeku nestati ratobornosti, a s njo¬ 
me i ratova. 

Ne može se već iz gornjih razloga reći, da je 
rat nedostojan čovjeka. Nedostojan je samo način 
ratovanja. Orao imade pandže, bik rogove, lav 
šape, i svaki se od njih na svoj način bori, već 
prema spretnosti i shodnosti. A čovjek, što on 
imade ? Tako reći ništa. Ali mu je priroda dala 
razum, kojim može sebi da nadomjesti i pandže 
i rogove i šape i još mnogo više toga. I upravo 
radi toga je i način borbe kod čovjeka mnogo 
kompliciraniji i strašniji. Čovjek se nikoga tako 
ne boji kao i opet čovjeka. Vidi se to već iz raz¬ 
ličitih vrsti oružja, kojim se čovjek služi protiv 
čovjeka. Za najopasnije životinje kao što su lav, 
tigar, medvjed dostaje mu obična puška s nešto 
baruta i s olovnim tanetom, ali za borbu protiv 
čovjeka je stotinama godina izmišljao najrazliči- 
tije strojeve, koje je u najnovije doba usavršio do 
nevjerojatnosti. Tu je puška s najpreciznijom iz¬ 
radbom, koja na kilometar još uvijek vrlo dobro 
gađa i ubija ; tu je nadasve komplicirani aparat 
tako zvana strojna puška, strah i trepet ratnika, 
koja može u minuti ispaliti toliko hitaca, koliko 
ih može ispaliti u isto vrijeme vod od četrdeset 
momaka, ali s tom razlikom, da meci strojne 
puške sigurnije i tačnije gađaju od ono četrdeset 
pušaka; tu su topovi najrazličitijih kalibera sa svo¬ 
jim umjetnički građenim strojevima, šrapnelima, 

granatama i granatnim šrapnelima, koji bez razlike 
mogu na udaljenost od nekoliko kilometara gađati 
s nevjerojatnom tačnošću; tu je mali infanterijski 
top za kratke distance; tu je metalo za mine, koje 
su određene za boj iz bliza ; tu je čitav izbor 
ručnih bombi i bombi za pušku ; tu su podzemne 
mine, koje imadu svrhu, da zapevši o njih nogom 
sam sebe ubiješ ; tu ogromna oklopna kola sa 
čitavim baterijama topova i strojnih pušaka, tako 
zvani tankovi; tu otrovni plinovi, tu vatrometni 


strojevi, da i ne spomenemo sablji, bajuneta, no¬ 
ževa za juriš, samokresa itd, itd. A gdje su 
oklopne lađe, torpednjače, podmornice i drugo ? 
Tko da ih sve izbroji ? ! A protiv koga sve to ? 
. , . Protiv čovjeka ! 

I eto ta sredstva, kojima se čovjek služi u 
borbi protiv svoga bližnjega, nedostojna su čo¬ 
vjeka uopće, a pogotovu one kulture, s kojom se 
moderni čovjek toliko ponosi. Da, način ratovanja 
nedostojan je roda ljudskoga. Nedostojan je, jer 



BRANKO ŠENOA: OSIJEK, ZIMSKA LUKA. 


se čini, kao da svim tim aparatima i instrumen¬ 
tima nastojimo što više uništiti i osakatiti ljude 
protivničkog tabora bez obzira na to, da li su 
toliko i tako strašne žrtve uopće potrebne, da 
svladamo svoga protivnika. Nedostojan je radi 
svih onih neizmjernih posljedica, koje nastaju 
zbog duga i nerazuma iscrpljivanja ljudskih spo¬ 
sobnosti i ljudskog dobra uopće. Nedostojan 
takav način ratovanja, što čovjek služeći se s to¬ 
likim i tako različitim aparatima napokon i sam 
postaje nekom vrsti aparata, koji malo misli, a 
što je još gore, malo osjeća. Nedostojan je, jer 
takav način ratovanja ne traži više ono otvoreno, 
pravo junačko istupanje borca, kako ga nalazimo 
u starim narodnim pjesmama sviju naroda i sviju 


starih vremena ; tu i karakter trpi, jer se sve 
radi po mogućnosti varkom i lukavošću. Nadalje 
je takav način nedostojan čovjeka, jer ubija u 
njemu svaku individualnost, a s njom i svaki 
ponos. I napokon moderno ratovanje ubija u čo¬ 
vjeku ne samo sve ono, što je dobro, već i sve, 
što je lijepo; ubija u njemu svaki umjetnički smisao, 
budući da je i samo po sebi bez ljepote i poezije. 

»Ratni dojmovi« imadu svrhu, da prije 
svega prikažu duševno raspoloženje ratnika, za¬ 
tim način ratovanja kao i neposredne posljedice 
njegove. Zato su u ovom djelu prikazani tek takvi 
momenti iz svjetskog rata na ruskoj fronti, koji 
mogu najbolje da posluže kao primjer. 

(Nastavit će se.) 

NAŠE SLIKE 

Dr. Branko Šenoa sin je velikana hrvatskoga Augusta 
Šenoe. Umjetničko raspoloženje, što je prešlo na sinove 
Augustove, zahvatilo je mlađeg mu sina Branka tolikom 
snagom, da je skrenuo sa staze, koja mu je bila prvotno sve¬ 
učilišnim studijem određena, priklonivši se postepeno sa- 
svijem slikarskoj umjetnosti. Kao slušač prava na zagrebač¬ 
kom sveučilištu, nije imao snage da napusti crtanje i slikanje, 
za koje je od malih nogu pokazivao miiogo smisla, već je 
u isto vrijeme stao posjećivati i atelier prof. Ivekovića, gdje 
je marljivo risao i slikao. Svršivši pravo, umjesto da se po¬ 
sveti pravničkome zvanju, odluči da nastavi sveučilišne stu¬ 
dije na filozofskome fakultetu, odabravši povijest i povijest 
umjetnosti kao discipline, koje će ga s umjetnošću spajati 
i vezati. Uz nastavljene univerzitetske studije, nije zaboravio 
na slikanje. Iveković, Crnčić i Čikoš profesori na novo otvo¬ 
renoj umjetničkoj školi, bili su mu njegovi vođe. Položivši 
profesorski ispit iz povijesti, bude imenovan srednjoškolskim 
učiteljem i dodijeljen kao scenograf hrvatskom narod, ka¬ 
zalištu. Tu je Šenoa imao zgode, da spoji svoje historijsko 
znanje sa svojom umjetničkom spremom. Kad je osnovano 
za Hrvatsku »povjerenstvo za čuvanje historij. i umjetničkih 
spomenika« bude Šenoa kao vrstan crtač i poznavalac histo- 
rijsko-umjetničke prošlosti dodijeljen ovome povjerenstvu. 

Pored sve svoje zaposlenosti nije Šenoa prekinuo veze 
s umjetničkom školom, već je u njoj kao pomoćni učitelj 
držao predavanja iz oblika i povijesti umjetnosti. Načinivši 
doktorat iz povijesti umjetnosti na zagrebačkoj univerzi kod 
prof. Kršnjavoga i prof. Brunšmida, postade redovnim pro¬ 
fesorom na umjetničkoj školi i ujedno bi mu na predlog pro¬ 
fesorskog zbora povjerena uprava ove škole. U ovome umjet- 
ničkome institutu, koji je u najnovije doba pretvoren u aka¬ 
demiju likovnih umjetnosti, vrši sada Šenoa uz nastavničke 
dužnosti i funkcije ravnatelja zastupajući rektora, koji se 
»honoris causa« svake druge godine izabire iz sredine uči¬ 
teljskoga zbora same akademije. 

I tako je Šenoa usko svezao sudbinu svoju sa razvojem 
i napretkom zagrebačke umjetničke škole, od onoga časa, 
kad je u nju prije 25 godina stupio kao učenik Ivekovićev. 

Dugo se vremena nije mogao Šenoa odrediti, kojoj će se 
grani slikarskog umijeća prikloniti. Kao historičara vukla 
ga želja historijskome slikarstvu, a kako u njega ima van- 
redno mnogo ljubavi za prirodne krasote, zahvatao je vrlo 
rado i u pejsaž. Tek kad je pridijeljen povjerenstvu za ču¬ 
vanje spomenika, pretegnuo u njemu sasvijem smisao za sta¬ 
rinu i prošlost. Ono što je u njegovoj duši besvjesno gotovo 
neopaženo od njegova djetinstva ležalo, izbija najednom u 
iskristalizovanim umjetničkim formama, dajući njegovoj 
umjetnosti karakter umjetničko-historijski. Smisao za hr¬ 
vatsku starinu usadio mu još kao djetetu njegov krsni kum 
historičar Ivša Tkalčić, koji mu je kadgod bi k njemu došao, 


pokazivao bakroreze iz Valvazorove zbirke, komentirajući 
ih živim riječima, koje su se duboko usjekle u srce njegova 
kumčeta. Listajući po očevoj biblioteci zaustavljao bi se naj¬ 
radije kod »Orbis pictus-a«, u kome su bila tri velika sveska 
sve samih bakropisa; te je bakropise naš Šenoa kao dijete 
vrlo često pregledavao, a uz njih i bakropisne folijante zna¬ 
menitih talijanskih slikara. I baš bakropisnu umjetničku 
formu, kojoj se toliko kao dijete divio, prihvatio je Branko 
Šenoa napokon kao svoju: ona mu postaje najmilijom i naj- 
podesnijom za prikazivanje onoga, što on u isti čas kao 
umjetnik i historičar nalazi, gleda i promatra. Putujući po 
Njemačkoj, Švicarskoj i Italiji, naučio je gledati gradove 
okom stručnjaka, koji umije naći u građevnim spomenicima 
njihovim, njihovu pravu historijsku i umjetničku vrijednost. 
S jedne strane rad u povjerenstvu za čuvanje spomenika, 
po kojemu je bilo Šenoi omogućeno zaviriti u građevnu pro¬ 
šlost Hrvatske, s druge strane pregledavanje historijski inte¬ 
resantnih gradova u tuđini i napokon principijelnu po ocu 
naslijeđenu ljubav za prošlost hrvatsku — bile su komponen- 
tne sile, koje su dovele Branka Šenou na onaj put, kojim se 
on sada kao zreli umjetnik kreće. 

Prošlost hrvatskih gradova studirati na njihovim gra¬ 
đevnim spomenicima i ljepotu tih spomenika, bili oni u ru- 
ševnom, polu-ruševnom ili uščuvanom stanju, iznositi ih i 
prikazivati u umjetničkoj formi — to je glavna zadaća, koju 
si je Branko Šenoa u svome umjetničkom djelovanju po¬ 
stavio. 

Pri tome radu, najviše mu je srcu prirasao njegov rodni 
grad, bijeli Zagreb. Iz njega iznio je on u svojim risarijama, 
akvarelima, uLenim slikama i bakropisima stari naš Zagreb 
u onakovome ruhu, kako je nekoć izgledao ili u kakovom se 
sve do danas uščuvao. 

Mnoge od ovih tvorevina pogotovo one u bakropisu 
stekle su već svoje građansko pravo u hrvatskoj inteligen¬ 
ciji. Tako njegova Bakačeva kula, Bakačeva vrata, Kaptol, 
Katedrala, Kaptolska vijećnica, Pogled na stari Grič, stara 
Harmica, Kamenita vrata, Novoveška vrata, Sv. Marija na 
Dolcu, nadbis. vrt, Dolac s jedne i druge strane pa Mesnička 
vrata ukrasuju danas u tisuće i tisuće primjeraka hrvatske do¬ 
move. U novije doba svratio je Šenoa svoju pažnju i starome 
Osijeku, iz kojega je načinio seriju bakropisa, od kojih do¬ 
nosimo u našoj reprodukciji: Stari generalat, vrata stare 
tvrđe, partija iz donjeg grada, pogled na zimsku luku. 

Za čim je išao u svojim umjetničkim radovima, to je 
Šenoa u njima i postigao. Probudio je shvatanje ljepote u 
starih spomenika a ujedno i ljubav za starinu i ponos nad 
prošlošću našom. To je svakako sjajna i moralna zadovolj¬ 
ština za umjetnika, koji je posvetio svoje sposobnosti spe¬ 
cijalno rješavanju ovoga kulturnog i umjetničkog problema. 

U zagrebačkoj gradskoj vijećnici visi nekoliko većih uljenih 
slika, u kojima je Šenoa prikazao stari Zagreb s raznih 
strana i u raznim partijama. 

Brojni akvareli iz starog Zagreba i oni iz novijeg vremena 
iz starog Osijeka nalaze se rastepeni u privatnome posjedu. 

Kako je Šenoa neumoran, sprema se da u skorije vrijeme 
izda i opet novu seriju bakropisa (trijem u nadbiskup, dvoru, 
portal stare katedrale i t. d.) iz starog Zagreba i staroga Va¬ 
raždina. 

Svojim dojakošnjim umjetničkim djelovanjem na široke 
slojeve hrvatskoga društva dokazao je Branko Šenoa, da je 
doista pravi sin svoga velikoga oca. A. J. 

KNJIŽEVNOST 

Književne matineje. (Nekoliko riječi na razmišljanje.) 
Ima već dugo vremena lijepi običaj u Comedie Fran- 
9 a i s e, da sv;»ke subote daju neku vrst književne matineje, 
gdje glumci recitiraju sve ljepše stihove najznatnijih fran¬ 
cuskih pjesnika: Hugoa, de Musseta, de Vignya, Lamartinea 
i drugih romantičara, pa parnasovaca i ostalih, ne zabora¬ 
vivši niti na starog Lafontainea, koga moderni Francuzi 
vole možda još i više negoli njegovi savremenici. 

I kabaret Grillon u Quartier-latinu znao je četvrtkom 
popodne nešto takva upriličiti — i još k tomu besplatno! 
Tu se najprije držalo kakvo literarno predavanje o kojem 
pjesniku, a uz to se čitali odlomci iz djela toga pisca, da se 
napokon sve završi s nekoliko odličnih recitacija, što su ih 
držali neki pozvani mladi umjetnici s raznih kazališta. 

Nedavno je i pariški Odeon uveo »mercredis poeti- 
*ques«, koje aranžira Paul Abraham. Polovicom ovog mjeseca 
(14. 2.) bio je predmet matineje: »Le Romantisme, la 
Boheme et le Quartier-Latin. 1830—1860.« Da 
stvar bude zanimljivija, priređivač je zamislio mali sketch, 
koji je prikazivao primanje kod gospođe Rouvre. I u kosti¬ 
mima onog vremena (iz »V i e d e Bohem e«!) dolazile su 
osobe, koje su prikazivale djelomično lica iz Murgerovog 
romana, a djelomično znamenite historijske ili pozorišne 
ličnosti onoga vremena: Delphinu Day ili marquis de Preslesa 
(»Zet gospodina Poiriera«), Mirni Pinson i Lisette (Musse- 
tove osobe) i dr. U tim dakle kostimima mladi su umjetnici 
i umjetnice Odeona izgovorili krasan izbor pjesama iz ro- 
mantičkog doba. (Hugo, Musset, Gautier, Bauville etc.) Čak 
se i pjevale pjesme, stavljene u glazbu, naročito Berange- 
rove! . . . Uspjeh je bio silan i kritika je s najvećim odušev¬ 
ljenjem pozdravila ovaj novi pokušaj, da se na lijep i pri¬ 
kladan način ožive pojedine književne i kulturne epohe, od¬ 
nosno da se prikažu publici svi vredniji pisci i pjesnici 
francuski. 

Takvih pokušaja ima i druguda u stranome svijetu. 

A mi? — 

Kod nas se nažalost na to i ne pomišlja. A ipak, kakav 
bi to bio užitak, da se uvedu takve književne matineje u 
našem kazalištu, gdje bi se publika dovela u direktni kontakt 
s književnošću. Živimo nažalost u takvo nervozno doba, kad 
nitko nema vremena ni za šta drugo osim za ono, Što donosi 
novaca. Tko će danas pratiti književnost i čitati pjesnike! 
Čak i najveći dio intelektualaca ne dospijeva na to. Sve, što 
si oni možda ipak priušte, jest da pročitaju koji prikaz ili 
kritiku o piscu odnosno pjesniku. Ali pjesnika samoga 
ne pozna gotovo nitko. 

Nije samo s novijom književnošću tako. Tko poznaje što 
iz starije naše knjige osim ono nekoliko specijalista? U 
školi se doduše čitalo nešto iz čitanke površno i preko volje, 
ali ponajviše se svatko zadovoljio s ono nekoliko nabubanih 
često netačnih podataka u školskim knjigama. Mi ne po¬ 
znamo sami sebe i ne možemo da se ispravno procijenimo. 


Tu bi trebala da zahvati ruka umjetnika — ne kakvog 
službenog profesora! — pa da (možda uz savjet stručnjaka) 
probere iz svakog našeg književnog doba nešto, što je za¬ 
nimljivo — a toga ima uvijek — i da nam to na zgodan i 
ukusan način donese. To bi bila svrha takvim književnim 
matinejama, koje bi morale znati odgojiti i privući publiku. 
Možda bi se ona isprva i nećkala, ali toga bi brzo nestalo. 
Svijet je željan znanja i ponajviše shvaća, da sam nema vre¬ 
mena, da si načini plan, po kom će se dotjerati. Zato je za¬ 
hvalan svakome, koji mu donosi gotov plan, i ne da mu da 
taj plan propadne. Dokaz je tomu pučko sveučilište, koje 
je gotovo uvijek dupkom puno, a jednako i druga pre¬ 
davanja. 

Možda bi bilo zgodno, da se već unaprijed udesi program 
za niz takvih književnih matineja, gdje bi na nekoliko no¬ 
vijih književnih struja i ličnosti došla po jedna starija. Moglo 
bi se nešto i pjevati (sjećamo se dubrovačkih kompozicija 
Širolinih, što ih je iznijela gđa Strozzi). A polje je vrlo 
široko, jer je sasvim neobrađeno: dubrovačka pa kajkavska 
knjiga, slovenski, srpski pa hrvatski lirici, ilirizam; romanca 
i balada; moderna itd. itd. Mogla bi se kadgod prirediti i 
matineja iz koje strane književnosti. Za objašnjenje mogao 
bi se eventualno držati i kratki uvod, ali vrlo kratak, 
najviše deset časaka, da se ne utuče interes publike. 

Uostalom, čini se, da su oni najmlađi i jedini, koji su 
osjetili tu potrebu. Ne varam li se, njihova ideja »intimnog 
teatra« nikla je iz te potrebe. Žao mi je, što sam bio sprije¬ 
čen da ih čujem. Samo što su oni (kako je i pravo) htjeli 
prikazati publici sebe, dok bi ovakve književne matineje 
imale prikazati i njih i druge. 

Kako bi bilo, da se o ovom poticaju malo razmisli? 

Zagreb, 20. veljače 1923. Slavko Ježić. 

BILJEŠKE 

Nikola Kopemik. (O 450-godišnjici rođenja.) Može se bez 
pretjerivanja ustvrditi, da nijedan izum ili pronalazak nije 
uzbudio toliku revoluciju u svijetu ideja, koliko veliko Ko- 
pernikovo otkriće, koje je uistinu detronizovalo našu Zemlju 
s njezina tobože privilegovanog položaja u svemiru, ali za to 
je jednim udarcem raspršilo mnogobrojne predrasude i po¬ 
grešne astronomske sisteme, koji su se bili nagomilali kroz 
vijekove. Proučavajući pomno sve hipoteze o gibanju ne¬ 
beskih tjelesa, koje su od Hiparha dalje bile nastale u znan¬ 
stvenom svijetu, sakupi tako reći u sebi svu doonda poznatu 
astronomsku znanost i podvrgne je kritici svog oštrog uma. 
Uvjerivši se, nakon dubokog i svestranog proučavanja, o 
grješkama i manama starih sistema, na temelju znanstvenih 
eksperimenata, napiše svoje glasovito djelo »D e revolu- 
tionibus orbium coelestium« 1543., kojim je po¬ 
svema oborio dotadanji Ptolomejev sistem o nepomičnosti 
naše zemlje u svemiru i na taj način otkrio svijetu veliku 
istinu o kretanju zemlje i ostalih doonda poznatih planeta 
oko Sunca. Toliko više je znamenito to njegovo otkriće, što 
je on to sam svojom genijalnom intuicijom dokučio gotovo 
bez ikakvih astronomskih pomagala, koja onda nisu bila 
poznata svijetu. 

Rođen 19. veljače 1473. u Torunju u Poljskoj, produži 
svoje nauke u Krakovu, gdje je slušao predavanja zname¬ 
nitog učenjaka Brudzemskoga. Nakon toga ode na onda ču¬ 
veno sveučilište u Padovu, gdje su većinom hrlili sa sjevera 
mnogi đaci željni nauke i gdje se još i danas čuva stolac, na 
kojemu je veliki astronom sjedio. Svršivši nauke bude ime¬ 
novan profesorom matematike u Rimu, gdje se odlikovao 

svojim zanimljivim predavanjima. No urođena mu nostalgija 
vukla ga je opet na sjever i on se 1503. vrati u domovinu. 
Tu se posvema odao astronomiji i završio nakon gotovo 
40 godina neprekidnog rada i proučavanja svoje već spo¬ 
menuto čuveno djelo, čije je izdanje ugledao tek na samrt¬ 
ničkoj postelji 23. maja 1543. u Warmiju, gdje ispusti svoj 
veliki duh. 

Ime Nikole Kopernika pripada historiji svjetske civili¬ 
zacije i sada, kad svi kulturni narodi s poštovanjem ne samo 
spominju, već ga i slave, i mi Hrvati, koji znamo i znali smo 
uvijek cijeniti sve velike ljude, koji su svojim genijem oba- 
suli svijet tolikim sjajem, klanjamo se uspomeni velikog 
astronoma, toliko više, što je on bio. grana velikog slaven¬ 
skog plemena. Stj. I. 

G. Stevan Bobčev. Prilikom 70- godišnjice. Dne 
2. veljače proslavio je S. S. Bobčev bivši ministar i narodni 
poslanik, sveučilišni profesor i t. d. svoju 70-godišnjicu vrlog 
i zaslužnog života. Prije godinu i pol proslavila je bugarska 
kulturna i književna javnost 50-godišnji spisateljski jubilej 
g. Bobčeva na vrlo svečan način. I'ada je bio još zdrav i čil, 
dok ga je sada već shrvala bolest uslijed teških političkih 
događaja, koje upravo preživljuje Bugarska. Turoban mu 
je bio jubilej, jer ga je počeo ostavljati vid i jer se nalazi 
i on među onim optuženim ministrima, kojima imade da sudi 
narodni veliki sud. No nadajmo se, da će on doskora ozdra¬ 
viti i da će biti riješen od narodne optužbe u memorandumu, 
jer je on cijeli svoj život radio na slozi za sveslavenstvo, te 
je od uvijek osudjivao bratoubilačke ratove. Bobčev je bio 
bugarski poslanik za vrijeme prve balkanske vojne u Petro- 
gradu, pa čim je buknuo bugarsko-srpski rat, on se odmah 
zahvalio i krenuo u domovinu, gdje je nastojao pomirljivo 
djelovati na razdražene duhove. 

Bobčev je bio od prvog svog književnog i kulturnog rada 
od mladosti veliki slavenofil, te je propagirao u Bugarskoj 
t. zv. neoslavizam i pokrenuo i proveo u Sofiji g. 1910. prvi 
sveslavenski kongres, na kojem su svi Slaveni a i Hrvati 
sudjelovali. Bili su to slavni dani, koji su bili spojeni ujedno 
i sa velikim sletom bugarskih Junaka u Sofiji, kod kojih je 
također sudjelovalo sveslavensko a i hrvatsko sokolstvo. 
Jedino je to Bobčevu moglo poći za rukom, koji je propu¬ 
tovao i upoznao sve slavenske zemlje te posvuda imao ve¬ 
like osobne Koneksije. 

Posljednjih dvadeset godina posvetio je sve svoje sile 
Slavjanskom društvu u Sofiji, kojemu je predsjednik, gdje 
nastoji u društvenim edicijama Slavjanskom Glasu i Sla¬ 
vjanskom koledaru i Slavjanskoj biblioteci, da podržaje veze 
u bugarskom društvu sa svim slavenskim narodima. Prije 
tri godine osnovao je Bobčev u Sofiji Pučko sveučilište za 
političke i gospodarske nauke, gdje je on ravnatelj i glavni 
pokretač. Đaka je bilo u te tri godine već oko jedne tisuće 
a predavači su sami skoro sveučilišni profesori, koji imadu 
zadaću, da upute slušatelje u kulturne i književne te trgo¬ 
vačke prilike bliskog istoka, Balkana a poglavito Bugarske. 
Bobčev je lijepi niz godina i urednik pravničke revi'e Juri- 
dičeski Pregled, te je kao sveučilišni profesor napisao mnogo 
jurističkih djela, a poglavito veliko djelo: Istorija na staro- 
bugarsko pravo. 

Bobčev je nekoliko puta posjetio Zagreb i Hrvatsku, te 
je prisustvovao otkriću Gajeva spomenika u Krapini. Na¬ 
pisao je opis tog puta u brošuri: Majski dani u Zagrebu, te 
drugu brošuru: Među hrvatskim borcima za narodna prava, 
u kojoj je prikazao naše tadan'e političke prilike i sve naše 


stranke, nakon što je razgovarao sa prvacima sviju tadanjih, 
političkih stranaka. Tako je govorio sa dr. Lorkovićem, od 
Pučke napredne stranke, dr. Starčevićem od Stranke prava, 
Stjepanom Radićem od Seljačke stranke te prvacima tadanje 
Narodne stranke, te dr. Vrbanićem od Nezavisne Obzorove 
stranke. Nakon što je Bobčev sa svima tima razgovarao o 
njihovim političkim ciljevima, koji su svi bili nadahnuti 
idejom za napredak i slobodu hrvatskog naroda, prikazao 
je i naše kulturne prilike i njihove prve zastupnike na polju 
znanosti i umjetnosti. Na koncu pak zaključuje g. Bobčev 
ovako: Takav narod, koji imade ovakove radnike i borce na 
polju nauke, umjetnosti i narodne politike, takav narod 
mora imati sjajnu budućnost. Badava se napinju svi neprija¬ 
telji da ga pobjede i unište. Zavjeti Gaja, Strossmayera i 
Jelačića su evangelij za Hrvatsku. S tim zavjetima i s novim 
talentima će Hrvatska da prebrodi sve Scile i Haribde, te 
će oživiti na snažan život. 

Tako eto g. Bobčev o Zagrebu i Hrvatima, a i mi mu že¬ 
limo, da doživi mirnu i lijepu starost u zadovoljstvu pobjede 
svojih sveslavenskih ideala. Dr. Franjo Bučar. 

Dr. W. K. Rontgen. Nedavno je umro opet jedan veliki 
prijatelj čovječanstva, koji je svojim izumom mnogo koristio 
ljudstvu. To je bivši profesor na miinehenskom sveučilištu 
dr. Wilhelm Konrad Rontgen, izumitelj tako zvanih X-zraka, 
koje su se po njemu prozvale Rontgenovim zrakama. 
Rontgen se rodio g. 1845. u Lennepu u Njemačkoj. Doživio 
je dakle veliku starost od 78 godina. 

Poznate i čovječanstvu veoma korisne Rontgenove zrake 
imadu to svojstvo, da prodiru kroz sva tjelesa, pa se danas 
baš poradi toga svojega svojstva upotrebljavaju u lječništvu 
i u fizici. U liječništvu one daju dvojaku korist. Njima se 
služe liječnici u prvom redu kod dijagnoze pojedinih bolesti, a 
naročito, kad se radi o unutarnjim organima, o prelomu 
kosti, unutarnjih ozleda, tuberkulozi i t. d. Po tome se vidi, 
da su se te zrake vrlo mnogo upotrebljavale u vrijeme svjet¬ 
skoga rata, gdje su učinile golemih usluga. Te zrake, ako 
se umjereno upotrebljavaju, djeluju povoljno na čovječji or¬ 
ganizam, pa se i upotrebljavaju za liječenje nekih bolesti, 
naročito ženskih. — Predugo izlaganje čovječjega tijela tim 
zrakama postaje škodljivo. — I u fizici pokazale su te zrake 
naučenjacima posve nove vidike. 0 pojavama i djelovanju 
Rontgenovih zraka napisano je već do danas vrlo mnogo 
knjiga, a nema sumnje, da će na njima naučenjaci temeljiti 
još mnogo vrijednih i korisnih izuma. — Po tome ide pokojni 
dr. Rontgen u red onih ljudi, čije će ime i kasnija pokoljenja 
uvijek zahvalno spominjati. 

Proslava tristapedesetgodišnjice Matije Gubca u Zagrebu 

obavila se u nedjelju dne 18. o. mj. u dvorani Hrvatskoga 
Sokola. Prof. Milan Ogrizović pročitao je ulomak iz romana 
A. Šenoe: »Seljačka buna«, a dr. Rudolf Horvat održao 
nakon toga predavanje o uzrocima i razvitku seljačke bune. 
Poslije toga pošla je povorka na Markov trg, gdje je na kući 
g. Maksimovića otkriveno novo poprsje Matije Gubca, koje 
su postavila »Braća hrvatskog zmaja«. — Isti je dan obav¬ 
ljena svečana proslava u Gornjoj Stubici, kamo je također 
bio otišao lijep broj Zagrepčana. Ondje je održan čitav niz 
govora i predavanja. Tako je taj dan i u srcu Zagorja do¬ 
stojno proslavljen. 

Ispravi. Na str. 81. našega lista u pjesmi III. iz »Krapin¬ 
skih elegija« u trećem retku druge strofe mjesto riječi 
gonih treba da bude gonit. Na str. 111. u pjesmi Franje¬ 
vačka legenda u 1. retku druge kitice mjesto riječi obraća 
treba da bude braća. 


Izdavači i vlasnici: Dragutin Nemet i drugovi. 


Tisak »Tipografije« d. d., Zagreb. 














Ilustrirane knjige za djecu: 

Vujec Grga: PETRICA KEREMPUB. 

Josip Milaković: LIJAN GABOR i MIŠAN CVIJO. 

Naručuju se kod Društva hrvatskih srednjoškolskih profesora 

ZAGREB, Meduličeva ulica br. 33. 

kosmetičkih preparata za njegu i 
poljepšavanje lica , finih sapuna , 
pudera , parfuma i kremova iz: 



rogerije, Xol 3lica 34 




INDUSTRIJA ŽELJEZNE ROBE D. D. 



ZAGREB 

Pe rinjska ulica 3 
Tele I »a 7-43 

Proizvodi: svakovrsno željezno pokugtvo, peći, 
štednjake i dijelove isdh tačke, želj prozore, 
stube, ograde kao i raznu drugu željeznu robu 
Cijene vrlo umjerene, a izvedba solidna i brza. n 




prodate Rafjeffintfe 

ItilMAIZ IMDN 

ZAGREB. HICA 54 



HUGO F 1 ESCH. ZAGREB 


HICA BROJ 49 

preporuča svoje bogato skladište svakovrsnog 




muškog i dfecjeg rubila 


. 


uz umjerene cijene i solidnu podvorbu. 







































Vodeća marka Istoka 


ETO 


I- Jugoslavenska 
tvornica kosmetižkih 


VlaSlea ulica 125. 


Telci« 


22 . 


N04)a svoje natnovije hosmeliChe preparate: 




Shampoon a omotima, 
Shampoon tekući, 
Poudre u 4 boje, 

Poudre špec al, 

Poudre aa kilograme, 
Poudre u kamenu. 
Prašak za zube, 

Pasta za zube, 

Parfumi, 

Eau de Cologne,* 

Eau de Cologne Russe,* 
Eau de Bouleau 

(Birkenwasser) 
Eau de Quinine,* 
Bay*Rum,* 

Crema za lice. 

Stipsa za brijače. 

Sapun za brijače, 


Prašak za bijele cipele, 
Rouge tekući, 

Rouge čvrsti, 

Sol za kupke, 

Baby Poudre, 

Prašak proti znojenju, 
Briliantine tekući, 
Bnliantine u teglama, 
Briliantine u tubama, 
Pomada za usne, 

Crnilo za obrve, 
Manicurette, 

Huile de Noisette, 

Huile de Bardanc, 
Vinaigre de Toilette, 
Conilerensprit, 

Lotion de Lilas, 

Spužve od gume. 




Preporučamo naše parfume u najnovijim mirisima i u elegant- 
nim brušenim bocama, koji su ravni francuskim parfumima. 

Proizvodi označeni sa zvijezdom dobiju se ’u pel-lit bocama. 

Naše rabljene prazne boce kupujemo. 

Tražite nas nafnovtfl dičnih, đobifefe ga badava! 
Roba se razasiijc i pouzećem i Dobiva se siagme. 


Tisak »Tipogražija« «L «L, Zagreb, 











